text:
GO DIRA KGOPELO YA MAEMO A GAGO A OBAMELO YA TEFELO YA MOTŠHELO
O ka dira kgopelo ya Maemo a Obamelo ya Tefelo ya Motšhelo (TCS) bakeng sa morero o itšeng (mohlala, Thenda),
Go dira kgopelo ya Maemo a gago a Obamelo ya Tefelo ya Motšhelo (TCS) ka eFiling
Ge o feditše go lebelela profaele ya gago ya “My Compliance Profile” (Profaele ya ka ya Obamelo ya Tefelo ya Motšhelo), o ka dira kgopelo ya Maemo a Obamelo ya Tefelo ya Motšhelo (TCS) ka:
- Go dira kgetho ya Kgopelo ya Maemo a Obamelo yaTefelo ya Motšhelo (TCS) le mohuta wa TCS yeo o nyakago kgopelo ya yona. O tla ba le dikgetho tše di latelago:
- Maemo a mabotse dipukung
- Thenda
- Tumelelo ya Dipeeletšo tša Dinaga tša ka ntle (FIA) tša batho ka noši fela
- Bofaladi (batho ka noši fela)
- Tlatša Kgopelo ya Maemo a Obamelo yaTefelo ya Motšhelo (TCS) gomme o e romele go SARS.
Maele a Bohlokwa kudu:
Ditokumente tša thekgo di swanetše go tlhomelwa ge go dirwa dikgopelo tša FIA
le Bofaladi
kudu ge ditokumente tša thekgo di kgopelwa.
Ge kgopelo ya gago e šetše e dumeletšwe ke SARS, o tla fiwa kakaretšo ya maemo a tefelo ya motšhelo le PHINI. O ka kgopela gore PHINI e romelwe ka SMS gomme o ka e lebelela go papetla ya tebelelo ya “Tax Compliance Status Request” profaeleng ya gago ya eFiling. PHINI e ka gatišwa ka mokgwa wa a lengwalo wa TCS.
Maele a Bohlokwa kudu: PIN yeo e kgethegilego e tla fiwa go kgopelo enngwe le enngwe yeo o e dirago.
Ka tlaleletšo go PHINI, o tla kgona go gatiša Setifikeiti sa Bohlatse bja Tefelo ya Motšhelo (TCC), ka fomete yeo e lego gona, ka khomphuthara ya gago gomme ka go kgetha “Print TCC”.
Kgopelo ya Maemo a Obamelo yaTefelo ya Motšhelo go lekala la SARS
Ge o dira kgopelo ya Maemo a Obamelo ya Tefelo ya Motšhelo lekaleng la SARS
gomme ge e dumeletšwe, Maemo a gago a Obamelo ya Tefelo ya Motšhelo a tla akaretša PHINI yeo e ka romelwago go wena ka SMS go nomoro ya sellathekeng yeo e ngwadišitšwego yeo SARS e nago le yona go direkhoto tša gago goba e ka emeilelwa go wena goba e gatišwa lekaleng ge go hlokega.
Go dira kgopelo ya Setifikeiti sa Bohlatse bja Tefelo ya Motšhelo (TCC) go lekala la SARS
O tla kgona go dira kgopelo ya gago ya TCC go lekala la SARS
ka go tlatša Kgopelo ya Maemo a Obamelo ya Tefelo ya Motšhelo go mohuta o itšeng wa TCC yeo o e nyakago, mohlala, Thenda, Maemo a mabotse dipukung, FIA goba Bofaladi. Ge eba maemo a gago a obamelo ya tefelo ya motšhelo a obametšwe, moemedi wa SARS o tla kgona go gatiša goba a go emeilela TCC ya gago go emeile e ngwadišitwego yeo e lego go direkhoto tša gago tša SARS.
Ka kgopelo lemoga: Ge eba maemo a gago a obamelo ya tefelo ya motšhelo a laetša gore ga o obamele, o ka se kgone go gatiša TCC go inthanete goba go amogela khophi ya TCC go lekala la SARS
go fihlela o phošolla obamelo ya gago ya tefelo ya motšhelo.
PHINI ya Maemo a Obamelo ya Tefelo ya Motšhelo
PHINI e go ga tsela ya go kgona go dumelela motho wa boraro go kgona go lebelela maemo a gago a obamelo ya tefelo ya motšhelo inthanetengg ka eFiling.
Ge o file PHINI go motho wa boraro, PHINI e tla kgontšha mokgatlo wa go amega goba kgoro ya mmušo go lebelela maemo a gago a bjale a obamelo ya tefelo ya motšhelo inthaneteng. E tla ba fa kakaretšo ya maemo a obamelo ya tefelo ya motšhelo ka letšatšikgwedi le nako yeo ba e lekolago le maemo ao a bego a le go ona ge o be o fiwa PHINI. Go šireletša khupamarama ya tshedimošo ya molefela motšhelo, ga go tshedimošo enngwe yeo e tla fihlelelegago. Ka kgopelo lemoga gore ga se makala ka moka a mmušo le mekgatlo ya praebete e ka kgonago go diriša PHINI ya gago ya Maemo a Obamelo ya Tefelo ya Motšhelo (TCS) ga bjale gomme ge go ka hlokega, o swanetše go fana ka TCC ya go gatišwa. Go ukangwa gore go ya le nako PHINI, e tla tšea sebaka sa TCC ya pampiri go se go ye kae.
Na o nyaka thušo?
Letšetša SARS Contact Centre go 0800 00 SARS (7277) goba etela lekala la SARS
la kgauswi le wena.


c: text/html

text:
Ekiša Sebete sa Jesu le Temogo ya Gagwe
“Le ge le sa ka la mmona, fela le a mo rata. Le ge le sa mmone ga bjale, fela le bontšha tumelo go yena.”—1 PETRO 1:8.
1, 2. (a) Ke’ng seo re swanetšego go se dira gore re tle re hwetše bophelo bjo bo sa felego? (b) Ke’ng se se ka re thušago gore re dule re tsepamišitše kgopolo leetong la rena?
GE RE eba Bakriste, go bjalo ka ge eka re thoma leeto. Ge e ba re dula re botegela Modimo, leeto la rena le tla atlega gomme ra tla ra phela ka mo go sa felego. Jesu o itše: “Yo a kgotleletšego go fihla bofelong ke yena a tlago go phološwa.” (Mateo 24:13) Ee, e le gore re fetše leeto la rena, re swanetše go botegela Modimo go fihlela “bofelong,” e ka ba go fihla lehung goba go fihlela bofelong bja lefase le le kgopo. Eupša re swanetše go ba šedi gore lefase le le se ke la re aroša. (1 Johane 2:15-17) Re ka thušwa ke’ng gore re dule re tsepamišitše kgopolo leetong la rena?
2 Jesu o re beetše mohlala o phethagetšego. Ka go ithuta seo Beibele e se bolelago ka leeto la Jesu, goba tsela ya gagwe ya bophelo, re ka ithuta gore ke motho wa mohuta mang. Le gona re tla mo rata e bile ra ba le tumelo go yena. (Bala 1 Petro 1:8, 9.) Moapostola Petro o itše Jesu o re tlogeletše mohlala gore re o latele kgauswi. (1 Petro 2:21) Le gona ge e ba re latela mohlala wa Jesu ka kelohloko, re tla kgona go kgotlelela go fihla bofelong. * (Bona mongwalo wa ka tlase.) Sehlogong se se fetilego, re ithutile kamoo re ka ekišago mohlala wa Jesu wa boikokobetšo le kwelobohloko. Sehlogong se, re tlo ithuta kamoo re ka ekišago mohlala wa gagwe wa go ba le sebete le temogo.
JESU O NA LE SEBETE
3. Sebete ke’ng, gona re se hwetša bjang?
3 Sebete ke maikwelo ao a ka re matlafatšago le go re thuša go kgotlelela mathata. Le gona sebete se re thuša go lwela se se nepagetšego. Se ka re thuša go dula re išitše maswafo fase le go botegela Modimo ge re lebeletšane le diteko. Sebete se tswalana le poifo, kholofelo le lerato. Bjang? Ge re boifa go nyamiša Modimo, re ka se tshwenyege ka go boifa batho. (1 Samuele 11:7; Diema 29:25) Go holofela Jehofa go re thuša go dula re naganne ka bokamoso bja rena e sego diteko tša rena. (Psalme 27:14) Lerato leo le se nago boithati le re tutueletša go bontšha sebete gaešita le ge re tlaišwa. (Johane 15:13) Re hwetša sebete ka go bota Modimo le ka go ekiša Morwa wa gagwe.—Psalme 28:7.
4. Jesu o ile a bontšha bjang sebete ka tempeleng? (Bona seswantšho seo se lego mathomong a sehlogo.)
4 Ge Jesu a be a na le nywaga e 12, o ile a bontšha sebete ge a be a le “tempeleng a dutše gare ga barutiši.” (Bala Luka 2:41-47.) Barutiši bao ba bodumedi ba be ba tseba Molao wa Moshe gabotse kudu, eupša ba be ba bile ba tseba le meetlo ya Sejuda. Meetlo yeo e be e dira gore go be thata go latela Molao. Eupša Jesu ga se a ka a dumelela tsebo yeo ya bona e mo thibela go bolela. O be a sa boife. O ile a dulela go “ba botšiša dipotšišo.” Ke therešo gore Jesu o be a sa botšiše dipotšišo tšeo gantši di ka botšišwago ke mošemanyana. Go e na le moo, re ka mo nagana a botšiša dipotšišo tše di tseneletšego tšeo di bego di dira gore barutiši bao ba theetše ka kelohloko le go naganišiša. Le gona ge e ba barutiši bao ba ile ba leka go tanya Jesu ka dipotšišo tše di ka tsošago dingangišano, ba ile ba palelwa. Bohle bao ba bego ba theeditše, go akaretša le barutiši bao, ba ile ba makatšwa “ke kwešišo ya gagwe le dikarabo tša gagwe.” Ee, Jesu o ile a lwela ka sebete therešo yeo e hwetšwago ka Lentšung la Modimo!
5. Ke ka ditsela dife Jesu a ilego a bontšha sebete nakong ya bodiredi bja gagwe?
5 Jesu o ile a bontšha sebete ka ditsela tše di fapafapanego nakong ya bodiredi bja gagwe. Ka mohlala, o ile a bontšha batho gore baetapele ba bodumedi ba be ba ba fora ka dithuto tša bona tša maaka. (Mateo 23:13-36) Le gona Jesu ga se a ka a dumelela lefase le mo šilafatša. (Johane 16:33) O ile a tšwela pele a ruta batho gaešita le ge a be a ganetšwa. (Johane 5:15-18; 7:14) Le gona ka makga a mabedi o ile a hlwekiša tempele ka go raka ka sebete bao ba bego ba šilafatša borapedi bja therešo moo.—Mateo 21:12, 13; Johane 2:14-17.
Ka sebete Jesu o ile a botša kgorokgolo ya Bajuda gore ke yena Kriste le Morwa wa Modimo
6. Jesu o ile a bontšha bjang sebete letšatšing la mafelelo la bophelo bja gagwe mo lefaseng?
6 Anke re ahlaahleng sebete sa Jesu letšatšing la mafelelo la bophelo bja gagwe mo lefaseng. Jesu o be a tseba seo se bego se tla direga ka morago ga gore Judase a mo eke. Lega go le bjalo, dijong tša Paseka, Jesu o ile a botša Judase gore: “Seo o se dirago, se dire ka go akgofa.” (Johane 13:21-27) Ke moka ge ba le serapeng sa Getsemane, ka sebete Jesu o ile a ikutolla go bahlabani bao ba bego ba tlo mo swara. Gaešita le ge bophelo bja gagwe bo be bo le kotsing, o ile a šireletša barutiwa ba gagwe, a botša bahlabani bao gore: “Lesang ba ba sepele.” (Johane 18:1-8) Ka morago, ge kgorokgolo ya Bajuda e be e mo sekiša, ka sebete Jesu o ile a e botša gore ke yena Kriste le Morwa wa Modimo. O be a sa boife, gaešita le ge moperisita yo a phagamego a be a nyaka lebaka la go mmolaya. (Mareka 14:60-65) Jesu o ile a dula a botegela Modimo gomme a hwela koteng ya tlhokofatšo. Ge a be a buša moya la mafelelo, o ile a re: “Go phethegile!”—Johane 19:28-30.
EKIŠA SEBETE SA JESU
7. Bafsa, le ikwa bjang ka go ba Dihlatse tša Jehofa, gona le ka bontšha bjang gore le na le sebete?
7 Re ka ekiša bjang sebete sa Jesu? Sekolong. Lena bafsa, le bontšha sebete ge le botša bao le tsenago le bona ka klaseng le ba bangwe gore le Dihlatse tša Jehofa. Ka tsela ye, le bontšha gore le ikgantšha ka go bitšwa ka leina la Jehofa, gaešita le ge se se ka dira gore le kwerwe. (Bala Psalme 86:12.) Ba bangwe ba ka nyaka gore le dumele thutong ya gore dilo di itirile. Eupša le ka bota gore seo Beibele e se bolelago ka tlholo ke therešo. Le ka diriša poroutšha ya The Origin of Life—Five Questions Worth Asking go araba bao ba nyakago go tseba “lebaka la kholofelo e lego go lena.” (1 Petro 3:15) Ke moka le tla kwa le kgotsofetše gore le lwetše therešo ya Beibele ka sebete!
8. Re na le mabaka afe a go bolela ditaba tše dibotse ka sebete?
8 Bodireding bja rena. Ka ge re le Bakriste ba therešo, re swanetše go tšwela pele re “bolela ka sebete ka matla a Jehofa.” (Ditiro 14:3) Ke ka baka la’ng re ka kgona go bolela ditaba tše dibotse ka sebete? Sa pele, re a tseba gore seo re se rutago se tšwa ka Beibeleng. Ke therešo. (Johane 17:17) Sa bobedi, “re bašomigotee le Modimo” gomme o re neile moya wa gagwe o mokgethwa gore o re thuše. (1 Bakorinthe 3:9; Ditiro 4:31) Sa boraro, re rata Jehofa le batho, ka gona re tutueletšega go dira sohle seo re ka se kgonago go botša ba bangwe ditaba tše dibotse. (Mateo 22:37-39) Ka ge re na le sebete, re ka se tlogele go bolela ditaba tše dibotse. Re ikemišeditše go ruta bao ba ‘foufaditšwego’ therešo, goba bao ba forilwego ke baetapele ba bodumedi. (2 Bakorinthe 4:4) Le gona re tla tšwela pele re bolela ditaba tše dibotse gaešita le ge ba bangwe ba gana molaetša wa rena goba ba re tlaiša.—1 Bathesalonika 2:1, 2.
9. Re ka bontšha bjang sebete ge re lebeletšane le diteko?
9 Ge re lebeletšane le diteko. Ge re bota Modimo, o tla re nea tumelo le sebete seo re se hlokago gore re kgotlelele mathata. Ge motho yo re mo ratago a ehwa, re kwa bohloko, eupša ga re felelwe ke kholofelo. Re kgodišegile gore “Modimo wa khomotšo yohle” o tla re matlafatša. (2 Bakorinthe 1:3, 4; 1 Bathesalonika 4:13) Ge e ba re babja goba re gobetše, re ka ba re ekwa bohloko, eupša ga re amogele kalafo le ge e le efe yeo e sa thabišego Modimo. (Ditiro 15:28, 29) Ge re gateletšegile, ‘dipelo tša rena di ka re ahlola,’ eupša ga re bee fase. Re bota Jehofa, yo a lego “kgauswi le ba dipelo tše di robegilego.” * (Bona mongwalo wa ka tlase.)—1 Johane 3:19, 20; Psalme 34:18.
JESU O NA LE TEMOGO
10. Temogo ke’ng, gona Mokriste yo a nago le temogo o bolela le go itshwara bjang?
10 Temogo ke go kgona go kwešiša phapano magareng ga se se nepagetšego le se se fošagetšego ke moka wa kgetha go dira se se nepagetšego. (Baheberu 5:14) Mokriste yo a nago le temogo o dira diphetho tše di tlago go matlafatša tswalano ya gagwe le Modimo. O ba šedi gore a se kweše ba bangwe bohloko ka seo a se bolelago. Go e na le moo, o thabiša Jehofa ka gobane o kgetha mantšu ao a thušago ba bangwe. (Diema 11:12, 13) O ‘diega go galefa.’ (Diema 14:29) O ‘sepela thwii,’ ke gore, o dira diphetho tše dibotse bophelong bja gagwe ka moka. (Diema 15:21) Re ka ithuta bjang go ba le temogo? Re swanetše go ithuta Lentšu la Modimo gomme re diriše seo re ithutago sona. (Diema 2:1-5, 10, 11) Le gona re ka ithuta ka mohlala o phethagetšego wa Jesu wa temogo gomme ra o ekiša.
11. Jesu o bontšhitše temogo bjang dilong tšeo a di boletšego?
11 Jesu o ile a bontšha temogo dilong ka moka tše a di boletšego le go di dira. Dilong tšeo a di boletšego. Ge Jesu a be a bolela ditaba tše dibotse, o be a diriša mantšu a botho ao a bego a makatša batheetši ba gagwe. (Mateo 7:28; Luka 4:22) Gantši o be a bala goba a tsopola Lentšu la Modimo. O be a tseba mangwalo ao a ka a dirišago boemong le ge e le bofe. (Mateo 4:4, 7, 10; 12:1-5; Luka 4:16-21) Le gona, batho bao ba ilego ba kwa Jesu a hlalosa Mangwalo ba ile ba kgongwa kudu ke mantšu a gagwe. Ka morago ga gore a tsošwe bahung, Jesu o ile a bolela le ba babedi ba barutiwa ba gagwe ge ba be ba le tseleng ya go ya Emause. O ile a ba hlalosetša mangwalo ao a bego a bolela ka yena. Ka morago barutiwa bao ba ile ba re: “Na dipelo tša rena di be di sa fse ge a be a bolela le rena tseleng, ge a be a re bulela Mangwalo ka mo go feletšego?”—Luka 24:27, 32.
12, 13. Ke mehlala efe yeo e bontšhago gore Jesu o be a na le tekatekano e bile a diega go galefa?
12 Maikwelong a gagwe le boemong bja gagwe bja kgopolo. Temogo e thušitše Jesu go ‘diega go galefa.’ (Diema 16:32) O be a kgona go laola maikwelo a gagwe, e bile a na le “moya o boleta.” (Mateo 11:29) Ka mehla Jesu o be a sa felele barutiwa ba gagwe pelo go sa šetšwe diphošo tša bona. (Mareka 14:34-38; Luka 22:24-27) Le gona o ile a dula a išitše maswafo fase gaešita le ge a be a swarwa gampe.—1 Petro 2:23.
13 Temogo e thušitše Jesu go ba le tekatekano. O be a kwešiša morero wa Molao wa Moshe, woo o ilego wa kgoma tsela yeo a bego a swara batho ka yona. Ka mohlala, nagana ka mosadi yo a bego a swerwe ke “bolwetši bja ngope.” (Bala Mareka 5:25-34.) Mosadi yo o ile a tsena lešabeng la batho, a kgwatha seaparo sa Jesu gomme a fola. Go ya ka Molao, o be a se a hlweka, ka gona o be a se a swanela go kgwatha motho. (Lefitiko 15:25-27) Eupša Jesu ga se a ka a bolela le yena ka bogale. Ka baka la’ng? Ka gobane o be a kwešiša gore dika tše bjalo ka “kgaugelo le potego” di be di le bohlokwa kudu go feta go kgomarela Molao. (Mateo 23:23) Ka botho Jesu o itše: “Morwedi wa ka, tumelo ya gago e go fodišitše. Sepela ka khutšo gomme o fole bolwetšing bja gago bjo bohloko.” A mohlala o mobotse gakaakaang wa kamoo temogo e ilego ya tutueletša Jesu go bontšha botho!
14. Jesu o ile a kgetha go dira’ng bophelong bja gagwe, gona o ile a thušwa ke’ng go dula a lebišitše tlhokomelo bodireding?
14 Tseleng ya gagwe ya bophelo. Jesu o ile a bontšha temogo ka tsela yeo a bego a phela ka yona. O ile a kgetha gore bodiredi e be modiro wo o tlago pele bophelong bja gagwe. (Luka 4:43) Le gona, Jesu o ile a dira diphetho tšeo di ilego tša mo thuša go lebiša tlhokomelo modirong woo le go phetha kabelo ya gagwe. Ka mohlala, o ile a boloka bophelo bja gagwe bo le bonolo e le gore a kgone go diriša nako ya gagwe le matla bodireding. (Luka 9:58) O be a tseba gore go be go le bohlokwa go tlwaetša ba bangwe e le gore ba tšwele pele ka modiro wa boboledi ka morago ga lehu la gagwe. (Luka 10:1-12; Johane 14:12) Le gona o ile a holofetša barutiwa ba gagwe gore o be a tla ba thuša bodireding “go fihla bofelong bja tshepedišo ya dilo.”—Mateo 28:19, 20.
EKIŠA TEMOGO YA JESU
15. Re ka bontšha bjang temogo dilong tšeo re di bolelago?
15 Re ka ekiša bjang temogo ya Jesu? Dilong tšeo re di bolelago. Ge re bolela le bana babo rena le dikgaetšedi, re diriša mantšu ao a ba kgothatšago go e na le go ba nyamiša. (Baefeso 4:29) Ge re bolela le ba bangwe ka Mmušo wa Modimo, mantšu a rena a swanetše go ba a “nokilwego ka letswai,” ke gore, re bolele le bona ka šedi. (Bakolose 4:6) Re leka go kwešiša seo batho ba se hlokago le seo se ba kgahlago ke moka ra kgetha mantšu a rena ka kelohloko. Ge e ba re diriša mantšu a botho, batho ba ka re theetša, le gona molaetša wa rena o ka kgoma dipelo tša bona. E bile ge re hlalosa ditumelo tša rena, ka mehla re bala Beibele ge go kgonega ka gobane Lentšu la Modimo ke lona le ahlolago ditaba. Re a tseba gore molaetša wa Beibele o matla kudu go feta selo le ge e le sefe seo re ka se bolelago.—Baheberu 4:12.
16, 17. (a) Re ka bontšha bjang gore re diega go galefa le gore re na le tekatekano? (b) Ke’ng se se ka re thušago go dula re tsepamišeditše kgopolo bodireding?
16 Maikwelong a rena le boemong bja rena bja kgopolo. Temogo e re thuša go laola maikwelo a rena ge re gateletšegile e bile e re thuša gore re “diege go galefa.” (Jakobo 1:19) Ge batho ba re kgopiša, re leka go kwešiša lebaka leo le dirago gore ba bolele goba ba dire dilo ka tsela yeo. Ke moka go ba bonolo go ba lebalela goba go se ba galefele. (Diema 19:11) Le gona temogo e re thuša go ba le tekatekano. Ga re letele gore bana babo rena le dikgaetšedi ba phethagale. Go e na le moo, re gopola gore ba ka ba ba na le mathata ao re sa a kwešišego ka botlalo. Re ikemišeditše go theetša dikgopolo tša bona. Le gona ge re kgona, re dumelelana le maemo, e lego seo se bolelago gore ga re gapeletše gore dilo di dirwe ka tsela ya rena.—Bafilipi 4:5.
17 Tseleng ya rena ya bophelo. Re a tseba gore go bolela ditaba tše dibotse ke tokelo e kgolo kudu yeo re ka bago le yona. Ka gona re nyaka go dira diphetho tšeo di tlago go re thuša go dula re tsepamišeditše kgopolo bodireding bja rena. Re kgetha go etiša Jehofa pele maphelong a rena. Re phela bophelo bjo bonolo e le gore re kgone go diriša nako ya rena le matla go bolela ditaba tše dibotse pele bofelo bo etla.—Mateo 6:33; 24:14.
18. Re swanetše go dira’ng gore re tšwele pele ka leeto la rena la go ya bophelong bjo bo sa felego, gona o ikemišeditše go dira’ng?
18 Ruri re thabetše go ithuta ka tše dingwe tša dika tša Jesu tše dibotse! Nagana kamoo re ka holwago ke go ithuta dika tša gagwe tše dingwe le go ithuta go swana le yena kutšwanyana. Ka gona anke re ikemišetšeng go ekiša Jesu. Ka go dira bjalo, re tla tšwela pele ka leeto la rena la go ya bophelong bjo bo sa felego e bile re tla batamela kgauswi le Jehofa.
^ ser. 2 Petro wa Pele 1:8, 9 e be e ngwaletšwe Bakriste bao ba nago le kholofelo ya go phela legodimong. Lega go le bjalo, mantšu a a Petro a ka šoma le go Bakriste bao ba nago le kholofelo ya go phela ka mo go sa felego mo lefaseng.
^ ser. 9 Ge o nyaka mehlala ya batho bao ba ilego ba bontšha sebete ge ba be ba lebeletšane le diteko, bala Morokami wa December 1, 2000, matlakala 24-28; Phafoga! ya May 8, 2003, matlakala 26-29; le Phafoga! ya Seisemane ya January 22, 1995, matlakala 11-15.

robotstxt: allowed

filter: keep


text:
O ka rata go bala sehlogo se ka leleme lefe? %%
JW LIBRARY
Frequently Asked Questions—
JW Library (Android)
Frequently Asked Questions—
JW Library (Android)
Lenaneo la
JW Library le šoma didirišweng tša elektroniki tšeo di nago le Android:
Lenaneo le le ka se šome didirišweng tša elektroniki tša mohuta wo:
Go tsena maleme a mafsa nako le nako. Go bona lelokelelo la maleme ao dipuku le dipukwana di tšwelelago ka wona, kgotla konotswana ya
Maleme.
Mebala ye ke ya dipuku tša Beibele tšeo di beilwego go ya ka dihlopha tše seswai tšeo di hlaloswago ke
Potšišo 19 pukwaneng ya Go Ithuta Dikagare tša Lentšu la Modimo .
Kingdom Interlinear e šoma feela didirišweng tšeo di nago le ditokollo tša Android tša 4.0 le tša ka morago ga tokollo ye.
Lenaneo la
JW Library le šoma ka tsela e swanago didirišweng ka moka tša elektroniki. Lega go le bjalo, dilo tše dingwe tša lenaneo di ka lokollwa ka dinako tše di fapanego sedirišweng se sengwe le se sengwe.
Phrintha
Romela
Romela
Sepedi
Frequently Asked Questions—JW Library (Android)


text:
Bengmešomo ba ka bušetšwa palo ya tšhelete e dumeletšwego ya ETI yeo e sa dirišwago go fokotša palo ya motšhelo wa bašomi mafelelong a dikgwedi tše dingwe le tše dingwe tše tshela tša poelanyo ya dipuku (1 Matšhe go fihla 31 Agostose le 1 Setermere go fihla 28/29 Feberware).
Pušetšo ya ETI e tla dirwa fela ge eba mongmošomo o obamela tefelo ya motšhelo. Se se ra gore dipušetšo ka moka tša motšhelo di rometšwe gomme ga go na sekoloto sa motšhelo se se šaletšego morago, ge ditokumente tša Poelanyo ya Dipuku tša mongmošomo tša [EMP501 le di IRP5/IT3(a)] amogetšwe ebile di tšweleditšwe ke SARS.
Maele a Bohlokwa kudu: Mongmošomo yo a obamelego tefelo ya motšhelo o tla hwetša dikgwedi tše tshela go thoma ka sediko sa poelanyo ye e latelago (1 Setemere go fihla ka 28 Feberware goba 1 Matšhe go fihla go 31 Agostose ka nako ya dipoelanyo tša nakwana le tša ngwaga) go phošolla go se obamele go gongwe le go gongwe le go kgona go amogela pušetšo ya ETI. Ge mongmošomo a sa obamele tefelo ya motšhelo mafelelong a dikgwedi tše tshela tše di latelago tša nako ya poelanyo, 28 Feberware goba 31 Agostose, pušetšo ya ETI e ka se hwetšagale.
Na rena bjalo ka bengmešomo re ka hwetša pušetšo ye bjang?
Palo ya tšhelete ya ETI yeo e dumeletšwego e fokotša palo ya motšhelo wa mongmošomo wo o lefelwago ke mongmošomo ka mokgwatšhomo wa Lefela-Ka-Ge o Gola (PAYE) goba pušetšo ya ETI e ka lefelwa. Mongmošomo o swanetše go romela taodišo ya EMP501 mafelelong a poelanyo enngwe le enngwe ya dipuku go hwetša pušetšo. Palomoka ya pušetšo ya ETI ya poelanyo enngwe le enngwe e swanetše go lefelwa go mongmošomo ge eba mongmošomo o obamela tefelo ya motšhelo ntle le ge mongmošomo a eletša SARS ka mokgwa o mongwe.
Ka thomelo ya EMP501 ya mafelelong a poelanyo, dikhrediti ka moka tšeo di sa dirišwago di a bušetšwa ka ge di ka se fetišetšwe pele. Ga go hlokege gore mongmošomo a ka dira selo ge eba mongmošomo o obamela tefelo ya motšhelo gape tshedimošo ya panka e nepagetše.
Na SARS e tla dira pušetšo ye bjang?
Dipušetšo di lefelwa ka mokgwa wa ditšheke go bengmešomo ka tirišo ya tiišetšo ya tshedimošo ya panka yeo e lego go mokgwatšhomo wa rena. Ge eba tshedimošo ya panka ga se e tiišetšwe, SARS e tla kgopela moreki gore a lebe lekaleng la SARS
la kgauswi go kaonafatša tshedimošo ya panka. Ge se se phethilwe, SARS e tla tiposita tšheke ka akhaonteng ya mongmošomo. ya panka. Pušetšo ya ETI e lefelwa ka SARS ka akhaonteng ya panka ya mongmošo ge eba mongmošomo o obamela tefelo ya motšhelo gomme akhaonte ya mongmošomo e phasitše mokgwatšhomo wa tiišetšo. Ge akhaonte ya panka e ka hlolwa ke mokgwatšhomo wa tiišetšo, lengwalo le tla romelwa go mongmošomo gomme la mo eletša gore a ye Lekaleng la SARS
la kgauswi go kaonafatša tshedimošo ya panka.
Mongmošomo o sa na le dikgwedi tše tharo go phošolla maemo a gagwe a go se obamele tefelo ya motšhelo. Dikgwedi tše tharo di fela ka morago ga poelanyo ya dipuku yeo e latelago. Moo go se obamele tefelo ya motšhelo go sa phošollwago mo dikgweding tše tshela, pušetšo ya ETI e ka se hwetšagale.
Mohlala: Mongmošomo o romela taodišo ya EMP501 ya poelanyo ya Agostose 2014 gomme o tla ba le monyetla wa go hwetša pušetšo ya ETI ya R8000. Le ge go le bjalo, mongmošomo ga a obamele tefelo ya motšhelo ka baka la pušetšo ya tefelo ya motšhelo wa lekeno wa kelo ya ngwaga wa 2013). Mongmošomo o phošolla go se obamele tefelo ya motšhelo ka go bušetša motšhelo wa letseno wa 2013 ka 3 Disemere 2014. SARS e swanetše go lefela pušetšo ka pejana bjale ka ge maemo a phošollwa.
Maele a Bohlokwa kudu: SARS e ka se lefele pušetšo yeo e letetšwego go mongmošomo ge pušetšo e le ka fase ga R100 goba palo enngwe le enngwe ya tšhelete yeo e laeditšwego ke Komišinare ka gare ga Kuranta ya Mmušo, Palo yeo ya tšhelete e tla fetišetšwa kgweding e latelago ya poelanyou e latelago.
Na ke tshedimošo efe re swanetšego go e fa SARS?
Ge e ba SARS e tla nyaka tshedimošo go wena, dintlha tša tshedimošo yeo e nyakegago di tla hlaloswa. E ka fapana go ya ka mongmošomo o mongwe go ya go yo mongwe gape e ka akaretša tshedimošo ya mokgwatšhomo wa mogolo/megolo ya bašomi bao nago le monyetla gape le tlatšo ya foromo yeo re tlo go romelago yona.
Na dipušetšo (dikhrediti) di ka dirišwa go lefela sekoloto?
Dipušetšo di ka no se dirišwe go lefela dikoloto tša ka moso eupša ge eba o nyaka bjalo, o ka kgopela gore SARS e diriše dikhrediti go lefela dikoloto tša gago. Ge eba o na le bobedi sekoloto le khrediti, o ka kgopela gore pušetšo e lefelwe go na le gore e lefele sekoloto.
Maele a Bohlokwa kudu: Bengmošomo ka moka ba fiwa lengwalo pele ga 28 Feberware ba eletšwa gore ge eba ga ba obamele tefelo ya motšhelo ka tsela enngwe gomme go tloga ka mafelelo a Feberware 2015 pušetšo e tla se hwetšagale. Go se obamele tefelo ya motšhelo go akaretša sekoloto se se šaletšego goba pušetšo e šaletšego gomme se se šoma go metšhelo ka moka.
Ge eba ga o dumelelane?
Ge eba maemo a gago ga a obamele tefelo ya motšhelo gomme pušetšo e fedišitšwe, eupša ge eba o na le bohlatse bja gore o rometše dipušetšo tšeo di hlaelago gomme o di lefeletše pele ga Feberware 2015, o ka ngongorega.
Tshedimošo e bohlokwa mabapi le dipušetšo
- ETI e sa dirišwago ka 31 Agostose 2014
- Na palo e kaakang ya “ETI yeo e sa Dirišwago” (“ETI not Utilised”) ka Agostose (201408) Taodišo ya Poelanyo ya dipuku tša Mongmošomo (EMP501)
- Palo ye ya tšhelete e ka se dumelelwe go fetišetšwa pele bjalo ka “ETI ya go Fetišetšwa Pele”(“ETI Brought Forward”) ka Setemere (201409) Taodišo ya Mongmošomo ya Kgwedi ka kgwedi (EMP201)
- Palo ya tšhelete ya ”ETI e Fetišeditšwego Pele” (“ETI Brought Forward” ) ka Setemere (201409) EMP201 e swnetše go ba lefela.
Maele a Bohlokwa kudu: Palo ye ya tšhelete ya, “ETI yeo e sa Dirišwago”, e tla beelwa ka thoko bakeng sa morero wa pušetšo, ge tshepetšo ya pušetšo e phethagaditšwe.
- ETI e sa dirišwago ka 28 Feberware 2014
- Tšhelete enngwe le enngwe ya ETI yeo e sa dirišwago go fokotša palo ya motšhelo wa mošomi ka 28 Feberware 2014 e ka akaretšwa bjalo ka ETI e fetišeditšwego pele.
- Tšhelete ye e ka akaretšwa ka go ETI e rometšwego pele ka Matšhe 2014 (201403) EMP201.
- Ye ke nako fela yeo tšhelete ya go romelwa pele e tla fetišetšwago pele go poelanyo ya dipuku yeo e latelago.
- Se se tloga se le bohlokwa ka ge go ka se be le pušetšo ya tšhelete ya ETI yeo e fetišetšwago pele mafelelong a Feberware 2014.
Maele a Bohlokwa kudu: Moo palo ya ETI yeo e sa dirišwago ka t 28 Feberware 2014 e bego e akareditšwe go palo ya ETI yeo e rometšwego pele go EMP201 ya Matšhe go fihla ka Agostose 2014 gomme ya se dirišwe ka botlalo go fokotša palo ya motšhelo wa mošomi woo o lefelwago ka dikgwedi tše, palo ye e tla akaretšwa ka go palo ya “ETI e sa Dirišwago” ka 31 Agostose 2014.
- Diphošo tša ETI
- ETI yeo e sa nyakwago goba e sa nyakwago ka botlalo kgwedi ya go feta (go akaretšwa Janaware le Feberware 2014)
- Moo palo ya tšhelete ya ETI e bego e sa kleingwa goba palo tšhelete ya ka fase ga palo e swanetšego e sa kleingwa, tlhaelelo e swanetše go kleingwa mo kgweding ya bjale.
- Akaretša tšhelete (yeo e sa nyakwago/tlhaelelo) mo EMP201 ya kgwedi ye ka fase ga “ETI Calculated /ETI e tlhakantšhitšwego”.
- Tshedimošo go Ditifikeiti tša Motšhelo tša Mongmošomo [IRP5/IT3(a)] tša kgwedi yeo di se fetošwe go akaretša tshedimošo ya ETI ya kgwedi ya go feta.
- ETI ya go nyakwa go feta tekanyo kgwedi ya go feta (go akaretšwa Janaware le Feberware 2014)
- Moo palo ya godimo e tlhakantšhitšwego ya ETI e nyakilwego go feta palo yeo e ka kgonegago EMP201 ya go boeletšwa e swanetše go romelwa ya nako yeo.
- Ge eba phošo e lemogilwe, ka morago ga ge EMP501 e rometšwe, tshedimošo ya ETI go di IRP5/IT3(a) tša maleba di swanetše go phošollwa gomme di romelwe mmogo le EMP501 e boeleditšwego.
Maele a Bohlokwa kudu:
- Ntle le Matšhe 2014 (201403), palo ya ETI e Fetišeditšwego Pele ya Matšhe le Setemere e swanetše go ba lefela ka mehla.
- Palo enngwe le enngwe ya ETI e Fetišeditšwego Pele mafelelong a nako ya poelanyo ya dipuku, , [ya nakwana (31 Agostose) le ya ngwaga (28/29 Feberware)] e tla bušetšwa, ge fela mongmošomo a obamela tefelo ya motšhelo.
Mohlala wa go tlhakantšha Pušetšo ya ETI
Mongmošomo yo a loketšwego o hwetša pušetšo ya ETI mafelelong a dikgwedi tše tshela tša poelanyo ya dipuku gomme ge a obamela tefelo ya motšheloMongmošomo o tšere sephetho sa go se diriše pušetšo ya ETI go fokotša sekoloto sefe goba sefe sa motšhelo.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 104:1-35
104 Reta Jehofa wena moya wa ka.+Wena Jehofa Modimo wa ka, o yo mogolo kudu.+O ikapešitše seriti le letago,+2 O ikapešitše seetša bjalo ka kobo,+O ala magodimo bjalo ka seila ya tente,+3 Wena yo a agago diphapoši tša gagwe tša ka godimo ka dikota ka godimo ga maru,+Maru a a dira koloi ya gagwe,+A sepela godimo ga maphego a phefo,+4 Barongwa ba gagwe o ba dira ba matla,*+Badiredi ba gagwe a ba dira mollo o jago.+5 O theile lefase godimo ga metheo ya lona;+Le ka se tsoge le thekesetše go iša mehleng ya neng le neng, le ka mo go sa felego.+6 O le apešitše bodiba bjalo ka kobo.+Meetse a be a eme gona kua godimo ga dithaba.+7 Ge o a kgalemela a ile a tšhaba;+Ge a ekwa modumo wa legadima la gago a ile a tšhaba a tšhogile,8 A tšhabela lefelong leo o a theetšego ona.Dithaba tša rotoga,+Melala ya theoga.9 O a beetše mellwane yeo a sa swanelago go e tshela,+E le gore a se ke a buša a aparetša lefase.+10 O romela methopo ya meetse meeding ya mafula;+E elela magareng ga dithaba.11 E nea diphoofolo tša naga meetse;+Dipitsi+ di timola lenyora la tšona go yona ka mehla.12 Dinonyana tša magodimong di khutša godimo ga yona;+Di kwatša melodi ya tšona di le gare ga makala.+13 Yena o kolobiša dithaba go tšwa diphapošing tša gagwe tša ka godimo.+Lefase le khorišwa ke mediro ya diatla tša gago.+14 O hlogišetša diphoofolo bjang bjo botala,+Le dimela gore di hole batho,+Gore o ntšhe dijo lefaseng,+15 Le beine yeo e thabišago pelo ya motho wa nama le madi,+O phadimiša sefahlego ka makhura,+O dira senkgwa seo se fepago pelo ya motho wa nama le madi.+16 Dihlare tša Jehofa di kgotsofetše,Tšona dihlare tša metsedara tša Libanoni tšeo a di bjetšego,+17 Moo dinonyana di agago dihlaga tša tšona gona.+Ge e le mogolodi wona, ntlo ya wona ke dihlare tša mojunipere.+18 Dithaba tše telele+ ke tša dipudi tša thaba;+Magaga ke botšhabelo bja dipela.+19 O beetše kgwedi dinako tša yona;+Letšatši lona le tseba moo le sobelago gona.+20 O dira gore leswiswi le be gona, gore e be bošego;+Nakong yeo ke moo dibata ka moka di sepelasepelago.21 Ditawana tša mariri di rora ge di nyaka dijo tša tšona+Le ge di tsoma dijo go tšwa go Modimo.+22 Ge letšatši le thoma go hlaba+—di boela moragoGomme tša robala moo di utamago gona.23 Motho o ya mošomong wa gagwe+Le modirong wa gagwe go fihlela mantšiboa.+24 Mediro ya gago ke e mentši gakaakang, wena Jehofa!+Ka moka ga yona o e dirile ka bohlale.+Lefase le tletše dilo tšeo o di tšweleditšego.+25 Ge e le lewatleng le le legolo kudu,+Go na le dilo tše dintšintši tšeo di sepelago gona,+Tšona diphedi tše dinyenyane le tše dikgolo.+26 Dikepe di ya moo;+Ge e le Lebiathane*+ yena, o mmopetše gore a bapale ka go lona.+27 Ka moka ga tšona di dula di go letile+Gore o di fe dijo tša tšona ka lebaka la gona.+28 Di topa tšeo o di neago tšona.+O khupurolla seatla sa gago—tšona tša horišwa ke dilo tše bose.+29 Ge o uta sefahlego sa gago, di a ferekana.+Ge o di amoga moya, di a hwa,+Tša boela leroleng leo di tšwago go lona.+30 Ge o roma moya wa gago, di a bopega;+Wena o mpshafatša naga.31 Letago la Jehofa e tla ba la go iša mehleng ya neng le neng.+Jehofa o tla thabela mediro ya gagwe.+32 O lebelela lefase, la thothomela;+O kgwatha dithaba, tša thunya muši.+33 Ke tla opelela Jehofa bophelong bja ka ka moka;+Ke tla gobela Modimo wa ka ge feela ke sa phela.+34 Anke ke kgahlwe ke go naganišiša ka yena.+Ge e le nna, ke tla thabela Jehofa.+35 Badiradibe ba tla fedišwa lefaseng;+Ge e le ba kgopo, ba ka se sa ba gona.+Reta Jehofa wena moya wa ka. Tumišang Jah!*+


text:
BAFSA BA A BOTŠIŠA
Na re Swanetše go Arogana? (Karolo 2)
Sa pele, kgetha lefelo le le swanetšego leo le tlago go boledišana go lona. E ka ba kae?
Go ba gona, nagana kamoo wena o bego o ka rata go swarwa ka gona. (Mateo 7:12) Na o be o ka rata go botšwa phetho gare ga batho? Aowa.
Ntle le ge e ba o gapeletšwa ke maemo, go be go tla ba kaone go se arogane le motho yoo ka go mo šiela molaetša motšheneng wa go amogela megala, ka go mo romela molaetša founong goba ka e-mail. Go e na le moo, kgetha lefelo le nako tšeo di tlago go le dumelela go boledišana ka taba ye ya bohlokwa.
O swanetše go re’ng ge go fihla nako ya gore o bolele? Moapostola Paulo o kgothaleditše Bakriste gore ba “bolele therešo” seng sa bona.—Baefeso 4:25.
Ka gona, tsela ya maleba ke gore o bolele ka šedi eupša o tiile. Bolela ka mo go kwagalago lebaka leo ka lona o naganago gore tswalano ya lena e ka se lebiše lenyalong le le atlegilego.
Ga go hlokagale gore o botše motho yoo ka diphošo tša gagwe o sa metše mare goba go mo swayaswaya diphošo. Ge e le gabotse, go e na le go mmotša gore: “Ga o dire sa gore le gore” goba “Ga o ke o dira sa gore le gore,” go tla ba kaone ge o ka diriša mantšu ao a bontšhago kamoo wena o ikwago ka gona, go swana le gore, “Ke hloka motho yo a ...” goba “Ke nagana gore re swanetše go arogana ka gobane ...”
Ye ga se nako ya go hlwa o itoma maleme goba go dumelela motho yo mongwe a go fetola monagano. Gopola gore o kgethile go arogana le motho yoo ka lebaka le le kwagalago. Ka gona eba šedi ge e ba a leka go go hlalefetša a diriša mantšu a boreledi. Kgarebe yeo e bitšwago Lori e re: “Ka morago ga gore ke arogane le lesogana la ka, le ile la thoma go itira tše ekego le gateletšegile ka dinako tšohle. Ke nagana gore le be le dira seo gore ke le kwele bohloko. Go ba gona, ke ile ka le kwela bohloko. Eupša ga sa nka ka dumelela ditiro tša lona di fetoša phetho ya ka.” Go etša Lori, tseba seo o se nyakago. Kgomarela phetho ya gago. Aowa ya gago e be aowa.—Jakobo 5:12.
Ditlamorago tša go Arogana.
O se ke wa makala ge o ikwa o nyamile kudu ka nakwana ka morago ga gore le arogane. O ka ba wa ikwa go swana le mopsalme yo a itšego: “Ke tlaletšwe, ke iname ka mo go feteletšego; letšatši ka moka ke be ke itshepelela ke nyamile.”—Psalme 38:6.
Bagwera ba bangwe bao ba nago le maikemišetšo a mabotse ba ka leka go thuša ka go go kgothaletša gore o tsošološe tswalano ya lena. Itlhokomele! Ke wena o tlago go lebeletšana le ditlamorago tša phetho ya gago—e sego bagwera ba gago. Ka gona o se boife go ema o tiile—gaešita le ge o ka ikwa o nyamile ka baka la seo se diregilego.
Kgonthišega gore mafelelong bohloko bjo o bo kwago bo tla fola. E le gore o lebeletšane le boemo ka katlego gona bjale, ke ka baka la’ng o sa gate megato ya go swana le e latelago ya maleba?
Ntšhetša motho yo o mmotago sa mafahleng.—Diema 15:22.
Botša Jehofa ka taba yeo.—Psalme 55:22.
Dula o swaregile.—1 Bakorinthe 15:58.
O se ke wa ipea lekatana!—Diema 18:1.
Gateetee gwerana gape le batho bao ba tlago go go aga. Katanela go dula o nagana ka dilo tše di agago.—Bafilipi 4:8.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Bakorinthe 11:1-34
11 Ebang baekiši ba ka, go etša ge nna ke le moekiši wa Kriste.+2 Bjale ke a le reta gobane dilong ka moka le a nkgopola gomme le kgomaretše dilo tšeo+ feela bjalo ka ge ke le fetišeditše tšona.3 Eupša ke nyaka ge le tseba gore hlogo ya monna yo mongwe le yo mongwe ke Kriste;+ hlogo ya mosadi yona ke monna;+ hlogo ya Kriste yona ke Modimo.+4 Monna yo mongwe le yo mongwe yo a rapelago goba a porofetago a rwele hlogong ya gagwe o nyatšiša hlogo ya gagwe;+5 eupša mosadi yo mongwe le yo mongwe yo a rapelago goba a porofetago+ a sa rwala hlogong o nyatšiša hlogo ya gagwe,+ gobane go swana le ge eka ke mosadi yo a beotšego hlogo.+6 Gobane ge e ba mosadi a sa rwala hlogong, gona a kote moriri; eupša ge e ba e le mo go hlabišago dihlong gore mosadi a kote goba a beole,+ gona a rwale hlogong.+7 Gobane monna ga se a swanela go rwala hlogong, ka ge e le seswantšho sa Modimo+ le letago la gagwe;+ eupša mosadi ke letago la monna.+8 Gobane monna ga a tšwa mosading, eupša mosadi ke yena a tšwilego monneng;+9 go feta moo, monna ga se a bopelwa mosadi, eupša ke mosadi yo a bopetšwego monna.+10 Ke ka baka leo mosadi a swanelwago ke go ba le seka sa go laolwa hlogong ya gagwe+ ka baka la barongwa.+11 Ka ntle le moo, go Morena mosadi ga a arogana le monna, le monna ga a arogana le mosadi.+12 Gobane go etša ge mosadi a etšwa monneng,+ le monna o gona ka mosadi;+ eupša dilo ka moka di tšwa go Modimo.+13 lkahloleleng e le lena gore na ke mo go swanetšego gore mosadi a rapele Modimo a se a rwala?14 Na ga la ithuta gore ka tlhago ge e ba monna a na le moriri o motelele o a nyatšega;15 eupša ge e ba mosadi a na le moriri o motelele, ke letago+ go yena? Gobane o neilwe moriri wa gagwe go e na le sa go rwala hlogong.+16 Lega go le bjalo, le ge e ba motho le ge e le ofe a nyaka go lwela+ motlwae o mongwe,+ le mmotše gore rena le diphuthego tša Modimo ga re na motlwae o mongwe.17 Eupša ge ke dutše ke nea ditaelo tše ga ke le rete, gobane ge le phuthega ga se bakeng sa tše kaone, eupša ke bakeng sa tše mpe le go feta.+18 Gobane sa pelepele, ge le phuthega ka phuthegong, ke kwa gore go na le dikarogano gare ga lena;+ le gona ka tekanyo e itšego ke a dumela.19 Gobane gape go swanetše go ba le dihlotswana+ gare ga lena, gore batho ba amogelwago le bona ba bonagale gare ga lena.+20 Ka baka leo, ge le phuthega felo gotee, ga go kgonege gore le je selalelo sa Morena.+21 Gobane ge le se ja, ba bangwe ba lena ba thoma ka go ja dijo tša bona tša go lalela, mo e lego gore yo mongwe o swerwe ke tlala eupša yo mongwe o tagilwe.22 Na ka kgonthe ga le na dintlo tša go jela le go nwela?+ Goba na le nyatša phuthego ya Modimo gomme la hlabiša bao ba se nago selo+ dihlong? Ke tla re’ng go lena? Na ke le rete? Go se ga ke le rete.23 Gobane ke amogetše go Morena seo le nna ke se fetišeditšego go lena, gore Morena Jesu bošegong+ bjo a bego a tla ekwa ka bjona o tšere senkgwa24 gomme ka morago ga go leboga, a se ngwathaganya+ a re: “Se se bolela mmele+ wa ka wo o newago ka baka la lena. Dulang le dira se e le go nkgopola.”+25 A dira se se swanago le ka senwelo,+ ka morago ga go ja selalelo a re: “Senwelo se se bolela kgwerano e mpsha+ ka baka la madi a ka.+ Dulang le dira se neng le neng ge le se nwa, e le go nkgopola.”+26 Gobane neng le neng+ ge le eja senkgwa se le go nwa senwelo se, le dula le tsebatša lehu+ la Morena go fihlela a fihla.+27 Ka baka leo mang le mang yo a jago senkgwa goba a nwago senwelo sa Morena a sa swanela, o tla oba molato+ mabapi le mmele le madi+ a Morena.28 Sa pele anke motho a itlhatsele ka morago ga go itekola,+ ke moka e be gona a jago senkgwa seo le go nwa senwelo seo.29 Gobane yo a jago le go nwa o jela le go nwela go ahlolwa,+ ge e ba a sa lemoge mmele.30 Ke ka baka leo ba bantši gare ga lena ba fokolago le go babja, gomme ba bantši ba robetše+ lehung.31 Eupša ge e ba re be re ka lemoga seo re lego sona, re be re ka se ahlolwe.+32 Lega go le bjalo, ge re ahlolwa,+ re laiwa ke Jehofa,+ gore re se ke ra bonwa molato+ gotee le lefase.+33 Ka baka leo bana bešo, ge le phuthegela go ja sejo se,+ letelanang.34 Ge e ba motho a swerwe ke tlala, a je gae,+ e le gore ge le phuthegile le se tlo ahlolwa.+ Eupša ditaba tše di šetšego ke tla di lokiša ge ke fihla moo.


text:
Mna Mpšhe o be a lokile ebile a le boleta gomme a rata Moh Mpšhe kudu. Ka mehla o be a mo thuša ka dilo tšeo a bego a swanetše go di dira.
Ka letšatši le lengwe, Moh Mpšhe o ile a beela mae a šupa ka sehlageng sa gagwe ka phagong mo mabung. O ile a phaphasetša mafofa a gagwe gomme a dula godimo ga mae go a tutetša. O dutše fao matšatši a mantši a hlokometše mae.
“Moh Mpšhe yo a rategago,” a realo monna wa gagwe mathapama a mangwe, “o dutše godimo ga mae a rena matšatši a mantši. Mafofa a ka a maso a fifetše bjalo ka bošego. Ka leswiswing nka se bonagale, ka fao, ke tla hlokomela mae bošego. Ke tla go tuteletša ona. Le wena o tla ba le nako ya gago. O ka ipshina ka go ba le nako ya gago go fihlela mesong ge letšatši le hlaba.”
Moh Mpšhe o be a thabile kudu. O be a nyaka go otlolla maoto. O ile a emelela gomme Mna Mpšhe a dula fase ka tsela ya go se thabiše a khupetša mae. Moh Mpšhe o ile a phaphasetša mafofa go laetša ka fao a thabilego ka gona. Gomme o ile a ya go bina ka mašemong a go dikologa sehlaga sa bona.
Mna le Moh Mpšhe ba kgethile lefelo la sehlaga sa bona ka tlhokomelo ye kgolo. Ba tsebile gore fa go tlo ba bothata go bona Moh Mpšhe ge a dutše sehlageng mosegare. Wa bona, matšatšing ao dimpšhe di be di na le melala ye mekopana go swana le kgaka. Bjalo, go tšwa kgojana, ge a be a inamišitše hlogo, mpšhe ya mosadi e be e lebelelega bjalo ka ntotoma mo mabung. Ba kgethile tšhemo ye, ya go ba le mabjang a makopana, ka gore kgale ba ile ba ithuta gore mo go nago le bjang bjo botelele ba ka hlaselwa pele ba tseba gore go na le kotsi. Ka gore ba kgethile ka tlhokomelo, ba be ba kgona go bona tšohle.
Mna le Moh Mpšhe ba be ba tseba le go šireletša mae a bona mellong yeo ka nako ye nngwe e tukago go putla mašemo. Ba tlošitše bjang ka tlhokomelo gore go be le sediko se segolo sa mohlaba wa lerole go dikologa sehlaga sa bona. Mna le Moh Mpšhe ba be ba thabišwa kudu ke sehlaga sa bona sa go bolokega se se botse le mae a bona a šupa.
Efela ge bjale Mna Mpšhe a dutše godimo ga mae bošego, o be a belaetšwa ke selo se tee. Mosadi wa gagwe o be a thaba kudu ge a le ka ntle ga mašemo. O be a bina a fofiša mafofa a gagwe, gomme go be go sa bonagale gore o tee.
“O dira eng?” Mna Mpšhe a nagana. Ga a swanela go bina ka tsela yeo. Ke mma gabjale, gomme o swanetše go hlokomela mae. Efela bjalo ka tate wa kgonthe o ile a šikinya mmele wa gagwe gore a khupetše mae a be borutho. O ile a dula bošego bjo botelele a emela mosadi wa gagwe yo a ralokago mašemong.
Bošegong bjo bongwe, seetša sa ngwedi sa selibera se ile sa dira meriti ya go makatša tšhemong. Meriti e be e bonala e bina. Mna Mpšhe o be a potuma kudu. O be a thoma go tswalela mahlo ge a ekwa sesego sa mosadi wa gagwe. O rile ge a se kwa a phapharega. O ile a lebelela godimo.
La mathomo ga se a bona selo. O ile a taolla molala wa gagwe o mokopana ka fa a ka kgonago ka gona gomme a mmona. Moh Mpšhe o be a bina mo bjanyeng, gare ga dithokgwana a bapala papadi ya khuta-o-nyake le mpšhe ye nnyane ye botse. Ge a be a khuta ka morago ga sethokgwa, o be a taolla molala wa gagwe ka fao a ka kgonagao ka gona go kgonthiša gore monna wa gagwe o be a sa dutše godimo ga mae a bona.
Mna Mpšhe o be a befetšwe. O ile a emelela sehlageng go bona gore go direga eng, efela a dula fase gape. O be a ka se tlogele mae. Ge a ka tonya a sa ile? Gomme a phatlalatša mafofa a gagwe godimo ga mae a taolla molala le go fetiša a leka gobona seo se dirwago ke mosadi wa gagwe.
Nako le nako o be a ekwa mosadi wa gagwe a segela tlase. Nako le nako o be a bona meriti e bina ka tšhemong seetšeng sa ngwedi. Nako le nako ge a be a bona moriti, o be a taolla molala ka fao a ka kgonago ka gona. Efela ke seo fela se a ka se dirago ka ge a be a swanetše go tutetša mae.
Mafelelong, e rile ge letšatši le hlaba, bošego bjo boteleletelele bja fihla mafelelong. Bjalo ka ge go diregile, Mna Mpšhe a bona mosadi wa gagwe a etla go dula godimo ga mae letšatši lohle. O lekile go ema efela a palelwa. Mešifa ya molala wa gagwe e be e le bohloko.
Mafelelong o ile a emelela. O be a le kgauswi le go botša mosadi wa gawe ka fao a befetšwego ka gona ge a lebelela maotong a gagwe. A be a bonala a le kgole kudu le hlogo ya gawe. Gateetee a tseba gore go diregile eng – bošegong bjo botelele o taolotše molala wa gagwe kutšwana.
O ile a šikinya hlogo ya gagwe. O ile a kiba fase ka maoto a gagwe, efela le ge a dira tšohle, molala wa gagwe wa dula e le o motelele. Ga go selo se a se dirago seo se ka o fetošago. Mosadi wa gagwe yena? Le yena o be a na le molala o motelele! Le yena o lekile go šikinya hlogo ya gagwe a kiba fase ka maoto a gagwe, efela seo ga se sa thuša. O taolotše moalala wa gagwe a ba a o taolla go bona ge eba monna wa gagwe o be a sa dutše godimo ga mae a bona!
Gomme ke ka fao Mna and Moh Mpšhe ba bilego le melala ye metelele ka gona! Ke ka fao go thoma bošego bjola go fihla lehono o bonago mpšhe ye nngwe le ye nngwe e na le molala o motelele.


text:
KAROLO 5
Meetsefula a Magolo—Ke Bomang Bao ba Ilego ba Theetša? Ke Bomang Bao ba Ilego ba se Theetše?
Mehleng ya Noa, batho ba bantši kudu ba be ba dira dilo tše mpe. Genesi 6:5
Adama le Efa ba ile ba ba le bana gomme batho ba ata mo lefaseng. Ge nako e dutše e eya, barongwa ba bangwe ba ile ba tlatša Sathane borabeleng bja gagwe.
Ba ile ba tla lefaseng gomme ba ikapeša mebele ya batho e le gore ba kgone go nyala basadi. Basadi bao ba ile ba belega barwa bao ba phagametšego batho, bao ba bego ba le bogale e bile ba ena le matla.
Lefase le ile la tlala ka batho bao ba bego ba dira dilo tše mpe. Beibele e re “bobe bja batho bo be bo tletše lefaseng le [gona] sohle seo se bego se ratwa ke dikgopolo tša bona le dipelo tša bona e be e le se sebe ka dinako tšohle.”
Noa o ile a theetša Modimo gomme a aga areka. Genesi 6:13, 14, 18, 19, 22
Noa e be le monna yo a lokilego. Jehofa o ile a botša Noa gore O be a tlo fediša batho ba kgopo ka meetsefula a magolo.
Modimo gape o ile a botša Noa gore a age sekepe se segolo kudu seo se bitšwago areka gomme ka gare ga sona a tsenye ba lapa la gagwe le mehuta ka moka ya diphoofolo.
Noa o ile a lemoša batho ka Meetsefula ao a tlago, eupša ga se ba ka ba theetša. Ba bangwe ba ile ba sega Noa; ba bangwe bona ba mo hloya.
Nakong ya ge areka e feditšwe go agwa, Noa o ile a tsenya diphoofolo ka gare ga yona.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?


text:
PHAFOGA! No. 4 2016 | Kamoo o ka Fetošago Mekgwa ya Gago
Go sa šetšwe gore o lemoga seo goba go se bjalo, mekgwa e kgoma bophela bja gago bja letšatši le letšatši e ka ba gabotse goba gampe.
TABA YA LETLAKALA LA KA NTLE
Kamoo o ka Fetošago Mekgwa ya Gago
Kgonthišetša gore mekgwa ya gago e a go hola go e na le gore e go gobatše.
TABA YA LETLAKALA LA KA NTLE
1 Lebelela Dilo ka Tsela ya Kgonthe
Go hlagolela mekgwa e mebotse le go lahla e mebe go ka se direge ka ponyo ya leihlo. Bona kamoo o ka etišago dilo tša bohlokwa pele.
TABA YA LETLAKALA LA KA NTLE
2. Laola Maemo a Gago
Phela le batho goba o dire dilo tšeo di tla go thušago gore o dire diphetho tše bohlale.
TABA YA LETLAKALA LA KA NTLE
3. Phegelela, o se ke wa Lapa
Le ge o hwetša go le thata go thoma mekgwa e meswa goba go tlogela ya kgale, o se ke wa lapa!
Beibele e Re’ng ka go Ratana ga Batho ba Bong bjo bo Swanago?
Na e ganetša ditiro tša go ratana ga batho ba bong bjo bo swanago? Na e kgothaletša go hloya batho bao ba ratanago e le ba bong bjo bo swanago?
THUŠO BAKENG SA LAPA
Kamoo o ka Swaraganago le Diphetogo
Diphetogo ga di phemege. Ela hloko seo ba bangwe ba se dirilego go swaragana le diphetogo ka katlego.
DINAGA LE BATHO
Go Etela Kyrgyzstan
Batho ba Kyrgyzstan ba tsebja kudu ka go amogela baeng le go hlompha. Ke moetlo ofe wo o latelwago malapeng a bona?
PONO YA BEIBELE
Bobotse bja ka Ntle
Tša papatšo le tša fešene di kgothaletša batho go se be le pono e lekalekanego ka ponagalo ya bona.
NA DI HLAMILWE?
Modikologo wa Bophelo bja Sebakatšatši
Se se makatšago ka modikologo wa bophelo bjo bo kgahlišago bja khunkhwane ye ke gore di tšwelela feela lebaka la dibeke tše sego kae ka morago ga mengwaga e 13 goba e 17.
Dihlogo tše Dingwe tša Inthaneteng
Tsela ya go Kgaotša go Ngangišana
Na wena le molekane wa gago le dula le ngangišana? Ithute kamoo melao ya motheo ya Beibele e ka thušago lenyalo la lena.
Bafsa ba Bolela ka go Dumela Gore Modimo o Gona
Bidiong ye ya metsotso e meraro, bafsa ba hlalosa seo se ba kgodišago gore go na le Mmopi.


text:
KGAOLO 36
Tona ya Madira e Bontšha Tumelo e Kgolo
MOHLANKA WA TONA YA MADIRA O A FODIŠWA
BAO BA NAGO LE TUMELO BA TLA ŠEGOFATŠWA
Ka morago ga go nea Thuto ya gagwe ya Thabeng, Jesu o ya motseng wa Kaperenaume. Ge a le moo bagolo ba bangwe ba Bajuda ba tla go yena. Ba romilwe ke monna wa setlogo se se fapanego—tona ya madira a Baroma.
Mohlanka yo a rategago wa tona ya madira o babja o šoro gomme o kgauswi le go hwa. Le ge tona ya madira e le yo mongwe wa Bantle, e tsoma thušo ya Jesu. Bajuda ba botša Jesu gore mohlanka wa monna yo o “laditšwe ka ntlong ke go repha ditho, o kwa bohloko kudu,” mohlomongwe a le bohlokong bjo šoro. (Mateo 8:6) Bagolo ba Bajuda ba kgonthišetša Jesu gore tona ye ya madira e swanelwa ke go direlwa se, ba hlalosa gore: “O rata setšhaba sa rena gomme o re agetše sinagoge.”—Luka 7:4, 5.
Go se go ye kae, Jesu o sepela le bagolo bao ba ya ntlong ya tona ya madira. Ge ba batamela ntlong, tona e romela bagwera ba yona gore ba yo re: “Mohlomphegi, o se ke wa tshwenyega gobane ga go a ntshwanela gore o tsene ka tlase ga tlhaka ya ntlo ya ka. Ka baka leo, ga se ka ipona ke swanelwa ke go tla go wena.” (Luka 7:6, 7) A mantšu a bontšhago boikokobetšo gakaakang go tšwa go motho yo a tlwaetšego go nea ditaelo! Le gona a bontšha kamoo monna yo a fapanego le Baroma bao ba swarago bahlanka gampe.—Mateo 8:9.
Ga go pelaelo gore tona ya madira e tseba gore Bajuda ga ba gwerane le bao e sego Bajuda. (Ditiro 10:28) Mohlomongwe tona ya madira e naganne se, e botša bagwera ba yona gore ba kgopele Jesu ba re: “Ntšha lentšu gomme mohlanka wa ka a fole.”—Luka 7:7.
Jesu o makatšwa ke go kwa se gomme o re: “Ruri ke a le botša: Gaešita le Isiraeleng ga se ka ka ka hwetša tumelo e kgolo gakaakaa.” (Luka 7:9) Ge bagwera ba gagwe ba boela ntlong ya tona ya madira, ba lemoga gore mohlanka yo a bego a babja bjale o phetše gabotse.
Ge Jesu a fodišitše motho yoo, o diriša sebaka se go kgonthišetša gore bao e sego Bajuda bao ba nago le tumelo ba tla newa ditšhegofatšo, o re: “Ba bantši ba ba tšwago ka bohlabela le ka bodikela ba tla tla ba dula tafoleng le Aborahama le Isaka le Jakobo Mmušong wa magodimo.” Go thwe’ng ka Bajuda ba go hloka tumelo? Jesu o re ba “tla lahlelwa leswiswing ka ntle. Moo ke mo go tlago go ba le dillo le ditsikitlano tša meno.”—Mateo 8:11, 12.
Ka gona, Bajuda ba tlhago bao ba sa amogelego sebaka seo se neilwego bona pele gore e be karolo ya Mmušo le Kriste ba ka se amogelwe. Eupša go ka thwe Bantle ba tla amogelwa gore ba dule tafoleng ya gagwe, e lego “Mmušong wa magodimo.”


text:
THUTO 14
Mmušo wo o Tlago go Buša Lefase ka Moka
Na o ka re botša gore re bolela ka Mmušo ofe?— Ee, ke Mmušo wa Modimo, wona Mmušo wo o tlago go dira gore lefase e be paradeise. Na o ka rata go ithuta ditaba tše dingwe ka Mmušo wo?—
Mmušo o mongwe le o mongwe o na le kgoši. Le gona kgoši e buša batho bao ba dulago nageng ya yona. Na o a tseba gore Kgoši ya Mmušo wa Modimo ke mang?— Ke Jesu Kriste. O dula legodimong. Kgauswinyane o tla ba Kgoši ya motho yo mongwe le yo mongwe mo lefaseng! Na o nagana gore re tla thaba ge Jesu e le Kgoši ya lefase ka moka?—
O fela pelo ya go bona eng Paradeiseng?
Re tla thaba kudu! Paradeiseng, batho ba ka se sa lwa goba go ya ntweng. Batho ka moka ba tla be ba ratana. Ga go na motho yo a tlago go babja goba go hwa. Difofu di tla bona, difoa di tla kwa gomme bao ba sa kgonego go sepela ba tla kgona go kitima le go tshelatshela. Motho yo mongwe le yo mongwe o tla be a na le dijo tše dintši. Le gona diphoofolo di tla kwana e bile re tla dula le tšona ka khutšo. Batho bao ba hwilego ba tla phela gape. Banna le basadi ba bantši bao o ithutilego ka bona ka poroutšheng ye, go swana le Rebeka, Rahaba, Dafida le Eliya le bona ba tla boela ba phela! Na o ka rata go tlo ba bona ge ba phela gape?—
Jehofa o a go rata gomme o nyaka gore o thabe. Ge e ba o tšwela pele o ithuta ka Jehofa le go mo kwa, o tla phela ka mo go sa felego paradeiseng e botse! Na se ke seo o se nyakago?—
BALA KA BEIBELENG YA GAGO
Ithute ka mo go Oketšegilego
Puku ya ka ya Ditaba tša Beibele
Puku ya ka ya Ditaba tša Beibele
MOROKAMI
Modimo a ka kwa Bohloko
—Kamoo re ka mo Thabišago ka Gona
Na o be o tseba gore o ka kgoma kamoo Jehofa a ikwago ka gona? Ithute kamoo ditiro tša Adama le Efa di kwešitšego Jehofa bohloko.


text:
TŠA MOLAO LE DITOKELO TŠA BATHO
Turkey
Kgoro ya Yuropa ya Ditokelo tša Batho e Dumelelana le Dihlatse tše Nne tša Kua Turkey Tšeo di Ganago go Tsenela Bošole ka Baka la Letswalo
Kahlolo ya boraro kgahlanong le mmušo wa Turkey e gatelela gore Tumelelano ya Yuropa e šireletša bao ba ganago go tsenela bošole ka baka la letswalo le gore ditho ka moka tša Lekgotla la Yuropa di swanetše go lemoga tokelo ya tokologo ya go ba le letswalo.
Mmušo wa Turkey o Gana go Amogela Melao ya Yuropa Tabeng ya Bao ba Ganago go Tsenela Bošole ka Baka la Letswalo
Ke ka baka la’ng mmušo o ganetša bao ba ganago go tsenela bošole ka baka la letswalo, o gana go tšeela hlogong tokelo ya motheo ya batho?
UN e re Mmušo wa Turkey o Swanetše go Hlompha Matswalo a Badudi ba Wona
Bala ka phetho e botse yeo e dirilwego ke UN yeo e neago badudi ba Turkey tokelo ya go gana go tsenela tirelo ya tša bohlabani ka baka la letswalo.


text:
Thuto 7
Mmušo wa Modimo ke Eng?
1. Mmušo wa Modimo ke eng?
Mmušo wa Modimo ke pušo ya legodimong. E tla tšeela dipušo tše dingwe ka moka legato gomme ya dira gore thato ya Modimo e direge legodimong le lefaseng. Ditaba tša mabapi le Mmušo wa Modimo ke tše dibotse. Go se go ye kae, Mmušo wa Modimo o tla kgotsofatša senyakwa sa batho sa pušo e lokilego. O tla dira gore batho ka moka ba phelago lefaseng e be batee.
Mmušo o swanetše go ba le kgoši. Jehofa o kgethile Morwa wa gagwe, Jesu Kriste, gore a be Kgoši ya Mmušo wa Gagwe.
2. Ke ka baka la eng Jesu e le Kgoši e swanelegago?
Morwa wa Modimo ke Kgoši e swanelegago ka gobane ke yo botho e bile o kgomarela se se nepagetšego. (Johane 1:14) Le gona, o na le matla a lekanego a go thuša batho ka gobane o tla buša lefase a le legodimong. Ka morago ga ge a tsošitšwe bahung, Jesu o ile a rotogela legodimong gomme a dula a leta a le ka letsogong le letona la Jehofa. (Baheberu 10:12, 13) Mafelelong, Modimo o ile a mo nea matla a go thoma go buša.
3. Ke bomang bao ba tlago go buša le Jesu?
Sehlopha seo se bitšwago “bakgethwa” se tla buša le Jesu legodimong. (Daniele 7:27) Bakgethwa ba mathomo bao ba ilego ba kgethwa e be e le baapostola ba botegago ba Jesu. Jehofa o ile a tšwela pele go kgetha banna le basadi ba botegago e le bakgethwa go ba go fihla ga bjale. Go swana le Jesu, ba tsošwa ka mmele wa moya.
Ke batho ba bakae bao ba yago legodimong? Jesu o ba biditše “mohlatswana.” (Luka 12:32) Ge ba feletše e tla ba ba 144 000. Ba tla buša lefase ba ena le Jesu.
4. Go diregile eng ge Jesu a be a thoma go buša?
Mmušo wa Modimo o thomile go buša ka 1914. * Selo sa mathomo seo Jesu a se dirilego bjalo ka Kgoši e bile go lahlela Sathane le batemona ba gagwe lefaseng. Sathane o ile a galefa kudu gomme a thoma go baka mathata lefaseng ka bophara. (Kutollo 12:7-10, 12) Ga e sa le go tloga ka nako yeo, madimabe a batho a ile a oketšega o šoro. Dintwa, ditlala, mauba a malwetši le ditšhišinyego tša lefase ka moka ke karolo ya “pontšho” ya gore Mmušo kgauswinyane o tla laola ditaba ka moka tša lefase.
5. Mmušo wa Modimo o dira eng?
Ka modiro wa lefase ka bophara wa boboledi, Mmušo wa Modimo o šetše o kgoboketša lešaba le legolo la batho ba tšwago ditšhabeng ka moka le go ba dira batee. Batho ba dimilione ba boleta ba fetoga balata ba Jesu. Mmušo wa Modimo o tla ba šireletša ge o fediša tshepedišo ya gona bjale e kgopo ya dilo lefaseng. Ka gona, bohle bao ba nyakago go holwa ke Mmušo wa Modimo ba swanetše go ithuta go ba balata ba kwago ba Jesu.
Lebakeng la nywaga e 1 000, Mmušo o tla phethagatša morero wa Modimo wa mathomong ka batho. Lefase ka moka e tla ba paradeise. Mafelelong, Jesu o tla bušetša Mmušo go Tatagwe. (1 Bakorinthe 15:24-26) Na o tseba motho yoo o ka ratago go mmotša ka Mmušo wa Modimo?
^ par. 6 Mabapi le dintlha ka botlalo tša kamoo boporofeta bja Beibele bo boletšego e sa le pele ka ngwaga wa 1914, bona matlakala 215-218 ka pukung ya Ke Eng Seo ge e le Gabotse Beibele e se Rutago?
Ithute ka mo go Oketšegilego
Ke Eng Seo ge e le Gabotse Beibele e se Rutago?
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.
KE BOMANG BAO BA DIRAGO THATO YA JEHOFA LEHONO?
Dihlatse tša Jehofa di Rulaganya Bjang Modiro wa Tšona wa Boboledi?
Re latela mohlala wa Jesu ge a be a le mo lefaseng. E mengwe ya mekgwa ya go bolela dibata tše tše dibotse ke efe?


text:
THUTO 14
Babulamadibogo ba na le Dikolo Dife?
Go rutwa Beibele e be e dutše e le leswao le legolo la Dihlatse tša Jehofa. Bao ba fetšago nako e ntši ba le modirong wa go bolela ka Mmušo wa Modimo ba diretšwe dikolo tše di kgethegilego tšeo di ba thušago go ‘phetha bodiredi bja bona ka botlalo.’—2 Timotheo 4:5.
Sekolo sa Tirelo ya Bobulamadibogo. Ge mogoeledi a fetša ngwaga wa gagwe wa mathomo e le mmulamadibogo wa ka mehla, o laletšwa go ba gona sekolong sa matšatši a tshelelago seo se ka swarelwago Holong ya Mmušo ya kgauswi le ga gabo. Morero wa sekolo se ke go thuša mmulamadibogo go batamela kgauswi le Jehofa, gore a atlege kutšwanyana dibopegong ka moka tša bodiredi le go mo thuša go tšwela pele ka tirelo ya gagwe.
Sekolo sa Baebangedi ba Mmušo. Morero wa sekolo se sa dikgwedi tše pedi ke go thuša babulamadibogo bao ba nago le phihlelo bao ba ikemišeditšego go tloga gae gore ba yo hlankela moo go nago le tlhokagalo. Ge e le gabotse, ba ekiša Moebangedi yo mogolo yo a kilego a hlankela mo lefaseng e lego Jesu Kriste ka go bolela gore: “Ke nna yo! Roma nna!” (Jesaya 6:8; Johane 7:29) Ge ba tloga magae, ba ka swanelwa ke go yo phela bophelo bja tlasana. Setšo sa mo ba yago, boemo bja leratadima le dijo tša moo di ka ba di fapana kudu le tša mo ba tšwago. E bile ba ka swanelwa ke go ithuta leleme le lefsa. Sekolo se se thuša bana babo rena le dikgaetšedi bao ba sego lenyalong gotee le banyalani, ba nywaga e 23 go ya go e 65, gore ba be le bokgoni le dika tša moya tšeo di tlago go ba thuša kabelong ya bona e le gore ba tle ba dirišwe kudu ke Jehofa le mokgatlo wa gagwe.
Sekolo sa Beibele sa Watchtower sa Gilead. Ka Seheberu, lentšu “Gilead” le bolela “Mokgobo wa Bohlatse.” Ga e sa le se thewa ka 1943, dialoga tša sekolo se tša ka godimo ga tše 8 000 di rometšwe dinageng tše di fapafapanego e le baromiwa gore di yo nea bohlatse “go fihla karolong ya kgole ya lefase” gomme di bile le mafelelo a mabotse kudu. (Ditiro 13:47) Ge dialoga tše di be di fihla la mathomo kua Peru, go be go se na diphuthego nageng yeo. Gona bjale go na le diphuthego tša ka godimo ga tše 1 000. Ge baromiwa ba rena ba be ba fihla Japane, go be go na le Dihlatse tša ka tlase ga tše lesome nageng ye. Gona bjale go na le Dihlatse tša ka godimo ga tše 200 000. Bao ba yago sekolong se sa dikgwedi tše hlano sa Gilead, ba rutwa Lentšu la Modimo ka mo go tseneletšego. Sekolong se go laletšwa babulamadibogo ba kgethegilego, baromiwa, bao ba hlankelago diofising tša makala a rena goba balebeledi ba tikologo gomme ba newa tlwaetšo e tseneletšego gore ba tle ba thekge modiro wa lefase ka bophara.
Morero wa Sekolo sa Tirelo ya Bobulamadibogo ke ofe?
Ke bomang bao ba yago Sekolong sa Baebangedi ba Mmušo?


text:
KGAOLO YA LESOME-TSHELA
Emela Borapedi bja Therešo ka go Tia
Ke’ng seo Beibele e se rutago ka go dirišwa ga diswantšho?
Bakriste ba lebelela bjang matšatši a maikhutšo a bodumedi?
O ka hlalosetša ba bangwe bjang ditumelo tša gago ka ntle le go ba kgopiša?
1, 2. Ke potšišo efe yeo o swanetšego go ipotšiša yona ka morago ga go tlogela bodumedi bja maaka, gomme ke ka baka la’ng o nagana gore se se bohlokwa?
A RE re mohlomongwe o lemogile gore tikologo ka moka yeo o dulago go yona e šilafaditšwe. Motho yo mongwe o be a dutše a tšholla ditšhila tšeo di nago le mpholo ka sephiring tikologong yeo, gomme bjale boemo ke bjo bo beago maphelo kotsing. O be o tla dira’ng? Ga go pelaelo gore o be o tla huduga ge o be o ka kgona. Eupša ka morago ga go dira bjalo o be o sa dutše o tla swanelwa ke go lebana le potšišo e bohlokwa ya gore, ‘Na le nna ke tšhetšwe mpholo?’
2 Boemo bjo bo swanago bo a tšwelela ge e le mabapi le bodumedi bja maaka. Beibele e ruta gore borapedi bjo bo bjalo bo šilafaditšwe ke dithuto gotee le mekgwa tše sa hlwekago. (2 Ba-Korinthe 6:17) Ke ka baka leo go lego bohlokwa go wena gore o tšwe go “Babilona o Mogolo” e lego mmušo wa lefase wa bodumedi bja maaka. (Kutollo 18:2, 4) Na o dirile se? Ge e ba o dirile bjalo, o swanetšwe ke go retwa. Eupša go na le mo gontši mo go akaretšwago go feta feela go ikarola goba go tlogela bodumedi bja maaka. Ka morago ga moo o swanetše go ipotšiša gore, ‘Na e ka ba e le gore mekgwa e itšego ya bodumedi bja maaka e sa le gona go nna?’ Ela hloko e mengwe ya mehlala.
DISWANTŠHO LE GO RAPELA BAGOLOGOLO
3. (a) Beibele e bolela’ng mabapi le go dirišwa ga diswantšho, gomme ke ka baka la’ng go ka ba thata go ba bangwe gore ba amogele pono ya Modimo? (b) Ke’ng seo o swanetšego go se dira ka dilo le ge e le dife tšeo o nago le tšona tšeo di sepedišanago le borapedi bja maaka?
3 Ba bangwe ba be ba dutše ba e-na le diswantšho le diphapoši tše kgethwa ka magaeng a bona ka nywaga e mentši. Na seo e ka ba e le therešo ka wena? Ge e ba go bjalo, o ka nagana gore ga se gwa tlwaelega goba go fošagetše go rapela Modimo ka ntle le thušo e bjalo e bonagalago. E bile o ka ikwa o rata tše dingwe tša dilo tše kudu. Eupša Modimo ke yena a bolelago gore o swanetše go rapelwa bjang, gomme Beibele e ruta gore ga a nyake gore re diriše diswantšho. (Ekisodo 20:4, 5; Psalme 115:4-8; Jesaya 42:8; 1 Johane 5:21) Ka gona o ka emela borapedi bja therešo ka go senya dilo le ge e le dife tšeo o nago le tšona tšeo di sepedišanago le borapedi bja maaka. Leka ka mo o ka kgonago ka gona go di lebelela ka tsela yeo Jehofa a di lebelelago ka yona—di le bjalo ka “makxapa.”—Doiteronomio 27:15.
4. (a) Re tseba bjang gore go rapela bagologolo ke ga lefeela? (b) Ke ka baka la’ng Jehofa a ile a thibela batho ba gagwe gore ba se tšee karolo mohuteng le ge e le ofe wa go dirišana le meoya?
4 Go rapela bagologolo le gona go tlwaelegile madumeding a mantši a maaka. Pele ba ithuta therešo ya Beibele, ba bangwe ba be ba dumela gore bahu ba a phela lefelong le le sa bonagalego le gore ba ka thuša goba go gobatša batho ba ba phelago. Mohlomongwe o be o fela o dira maiteko a magolo a go latša bagologolo ba gago ba ba hwilego. Eupša ka ge o ithutile go Kgaolo 6 ya puku ye, bahu ga go na moo ba phelago gona. Ka gona, maiteko a go boledišana le bona ke a lefeela. Melaetša le ge e le efe yeo go bonagalago e e-tšwa go moratiwa yo a hwilego ge e le gabotse e tšwa go batemona. Ka gona, Jehofa o ile a thibela ba-Isiraele go leka go bolela le bahu goba go tšea karolo mohuteng o mongwe le ge e le ofe wa go dirišana le meoya.—Doiteronomio 18:10-12.
5. O ka dira’ng ge e ba go diriša diswantšho goba go rapela bagologolo e be e le karolo ya bodumedi bja gago bja nakong e fetilego?
5 Ge e ba go diriša diswantšho goba go rapela bagologolo e be e le karolo ya tsela ya gago ya nakong e fetilego ya go rapela, ke’ng seo o ka se dirago? Bala gomme o naganišiše ka ditemana tša Beibele tšeo di go bontšhago kamoo Modimo a lebelelago dilo tše ka gona. Rapela Jehofa letšatši le letšatši mabapi le kganyogo ya gago ya go nyaka go emela borapedi bja therešo ka go tia, gomme o mo kgopele a go thuše gore o nagane go etša kamoo a naganago ka gona.—Jesaya 55:9.
KERESEMOSE—E BE E SA BINWE KE BAKRISTE BA PELE
6, 7. (a) Keresemose e binwa e le eng go etša ge go akanywa, gomme na balatedi ba Jesu ba lekgolong la pele la nywaga ba ile ba e bina? (b) Go binwa ga matšatši a matswalo go be go tswalanywa le eng mehleng ya barutiwa ba Jesu ba pele?
6 Borapedi bja motho bo ka šilafatšwa ke bodumedi bja maaka ge go tliwa tabeng ya matšatši a tlwaelegilego a maikhutšo. Ka mohlala, ela hloko Keresemose. Keresemose e binwa e le matswalo a Jesu Kriste ka ge go akanywa bjalo, gomme mo e ka bago madumedi ka moka ao a ipolelago gore ke a Bokriste a a e bina. Lega go le bjalo, ga go na bohlatse bja gore barutiwa ba lekgolong la pele la ngwaga ba Jesu ba ile ba bina letšatši le bjalo la maikhutšo. Puku ya Sacred Origins of Profound Things e re: “Nywaga-kgolo e mebedi ka morago ga go belegwa ga Kriste, ga go yo a bego a tseba ka go lebanya gore o belegwe neng, e bile ke batho ba sego kae bao ba bego ba e-na le kgahlego ya go tseba gore o belegwe neng.”
7 Gaešita le ge barutiwa ba Jesu ba ka be ba ile ba tseba letšatši-kgwedi la go lebanya la go belegwa ga gagwe, ba be ba ka se ke ba le bina. Ka baka la’ng? Ka gobane bjalo ka ge The World Book Encyclopedia e bolela, Bakriste ba pele “ba be ba lebelela go bina letšatši la matswalo la motho le ge e le ofe e le motlwae wa boheitene.” Ditiragalo di nnoši tša go binwa ga matšatši a matswalo tšeo di begilwego ka Beibeleng ke tša babuši ba babedi bao ba bego ba sa rapele Jehofa. (Genesi 40:20; Mareka 6:21) Go binwa ga matšatši a matswalo go be go dirwa e le go hlompha medingwana ya boheitene. Ka mohlala, ka May 24 ba-Roma ba ile ba bina letšatši la matswalo la modimogadi Diana. Letšatšing le le latelago, ba ile ba bina letšatši la matswalo la modimo wa bona wa letšatši e lego Apollo. Ka baka leo, go binwa ga matšatši a matswalo go be go tswalana le boheitene, e sego le Bokriste.
8. Hlalosa kgokagano magareng ga go binwa ga matšatši a matswalo le tumela-khwele.
8 Go na le lebaka le lengwe leo ka lona Bakriste ba lekgolong la pele la nywaga ba bego ba ka se bine letšatši la Jesu la matswalo. Barutiwa ba gagwe go bonagala ba be ba tseba gore go binwa ga matšatši a matswalo go be go e-na le kgokagano le tumela-khwele. Ka mohlala, ba-Gerika ba bantši le ba-Roma ba mehleng ya bogologolo ba be ba dumela gore moya o be o e-ba gona ge motho yo mongwe le yo mongwe a belegwa gomme wa mo šireletša bophelo bja gagwe ka moka. Puku ya The Lore of Birthdays e re: “Moya wo o be o e-na le tswalano e makatšago le modimo yoo ka letšatši la gagwe la matswalo motho a bego a belegwa.” Ruri Jehofa o be a ka se ke a thabišwa ke go binwa le ge e le gofe moo go bego go tla tswalanya Jesu le tumela-khwele. (Jesaya 65:11, 12) Ka gona go tlile bjang gore Keresemose e binwe ke batho ba bantši?
MOO KERESEMOSE E THOMILEGO GONA
9. Go tlile bjang gore December 25 e tšewe e le letšatši la go binwa ga matswalo a Jesu?
9 E bile feela ka morago ga nywaga e makgolo a mmalwa Jesu a phetše lefaseng moo batho ba ilego ba thoma go bina letšatši la gagwe la matswalo ka December 25. Eupša leo e be e se letšatši la go belegwa ga Jesu, ka gobane go bonagala a belegwe ka October. * Ka gona ke ka baka la’ng go ile gwa kgethwa December 25? Ba bangwe bao ka morago ba ilego ba ipolela gore ke Bakriste go bonagala ba ile “ba duma gore letšatši le le sepedišane le monyanya wa Roma wa boheitene woo o bego o swaya ‘go tswalwa ga letšatši le le sa fenywego.’” (The New Encyclopædia Britannica) Marega ge letšatši le be le bonagala le se na matla, baheitene ba be ba swara menyanya ya go hwetša mothopo wo wa borutho le seetša gore o boe go tšwa kgole mo o bego o ile gona. Go be go naganwa gore December 25 ke letšatši leo ka lona letšatši le bego le thoma go boa. E le go leka go sokolla baheitene, baetapele ba bodumedi ba ile ba amogela monyanya wo gomme ba leka go o dira gore o bonagale eke ke wa Bokriste. *
10. Ke ka baka la’ng batho ba bangwe ba be ba sa bine Keresemose dinakong tše di fetilego?
10 Go ba ga Keresemose yeo e thomilego boheiteneng e sa le go lemogwa kgale. Ka baka la mathomo a yona ao e sego a mangwalo, Keresemose e ile ya thibelwa kua Engelane le dikoloning tše dingwe tša Amerika lekgolong la bo-17 la nywaga. Motho le ge e le mang yo a bego a bile a dula ka gae a sa ya mošomong ka Keresemose o be a swanetše go lefa kotlo. Lega go le bjalo, go se go ye kae metlwae ya kgale e ile ya tšwelela gape gomme gwa oketšwa e mengwe e mefsa. Keresemose gape e ile ya boela ya ba letšatši le legolo la maikhutšo, gomme le sa dutše le le bjalo dinageng tše dintši. Lega go le bjalo, ka baka la go kgokagana mo go lego gona magareng ga Keresemose le bodumedi bja maaka, bao ba nyakago go kgahliša Modimo ga ba e bine goba go bina letšatši le ge e le lefe la maikhutšo leo le thomilego borapeding bja boheitene. *
NA GO TSEBA GORE A THOMILE KAE GO TLOGA GO LE BOHLOKWA?
11. Ke ka baka la’ng batho ba bangwe ba bina matšatši a maikhutšo, eupša ke’ng seo e swanetšego go ba sa bohlokwa kudu go rena?
11 Ba bangwe ba dumela gore matšatši a maikhutšo a bjalo ka Keresemose a thomile boheiteneng eupša go dutše go le bjalo ba nagana gore ga se phošo go a bina. Ge e le gabotse, batho ba bantši ga ba nagane ka borapedi bja maaka ge ba bina matšatši a maikhutšo. Ditiragalo tše e bile di nea malapa sebaka sa gore a batamelane kgaufsi. Na ke kamoo o ikwago ka gona? Ge e ba go le bjalo, e ka fo ba e le go rata lapa e sego go rata bodumedi bja maaka moo go dirago gore go emela borapedi bja therešo ka go tia go bonagale go le thata. Kgonthišega gore Jehofa, yena yo a thomilego lapa, o nyaka gore o be le tswalano e botse le meloko ya geno. (Ba-Efeso 3:14, 15) Eupša o ka tiiša ditlemo tše bjalo ka ditsela tšeo Modimo a di amogelago. Moapostola Paulo ge a ngwala mabapi le taba yeo e swanetšego go ba ya bohlokwa kudu go rena o itše: “Tšwelang pele le kgonthišetša se se amogelegago go Morena.”—Ba-Efeso 5:10.
12. Bontšha lebaka leo ka lona re swanetšego go phema metlwae le meletlo yeo e nago le mathomo a mabe.
12 Mohlomongwe o nagana gore mathomo a matšatši a maikhutšo ge e le gabotse ga se ona a dirago gore matšatši a maikhutšo a binwe lehono. Na go tseba gore a thomile kae go tloga go le bohlokwa? Ee! Ka mohlala: A re re o bone lelekere le le ka gare ga ditšhila. Na o tla topa lelekere leo gomme wa le ja? O ka se dire bjalo le gatee! Lelekere leo le šilafetše. Go swana le lelekere leo, matšatši a maikhutšo go ka bonagala a le bose, eupša a tšerwe mafelong a šilafetšego. E le gore re emele borapedi bja therešo ka go tia, re swanetše go ba le pono yeo e swanago le ya moporofeta Jesaya, yo a ilego a botša barapedi ba therešo gore: “Le se swarê thšila!”—Jesaya 52:11.
E-BA LE TEMOGO GE O DIRIŠANA LE BA BANGWE
13. Ke ditlhohlo dife tšeo di ka rotogago ge e ba o sa tšee karolo matšatšing a maikhutšo?
13 Ditlhohlo di ka rotoga ge o kgetha go se tšee karolo matšatšing a maikhutšo. Ka mohlala, bašomi-gotee le wena ba ka ipotšiša lebaka leo ka lona o sa tšeego karolo medirong e itšego ya matšatši a maikhutšo moo o šomago gona. Go thwe’ng ge e ba o newa mpho ya Keresemose? Na e tla ba mo go fošagetšego go e amogela? Go thwe’ng ge e ba molekane wa gago wa lenyalo a sa dumele seo o se dumelago? O ka kgonthišetša bjang gore bana ba gago ga ba ikwe ba tingwa se itšego e le ka gobane ba sa bine matšatši a maikhutšo?
14, 15. Ke’ng seo o ka se dirago ge e ba o dumedišwa ka tumedišo ya maikhutšo goba ge e ba motho yo mongwe a nyaka go go nea mpho?
14 Go nyakega kahlolo e botse e le gore go lemogwe kamoo go ka swaraganwago le boemo bjo bongwe le bjo bongwe ka gona. Ge e ba motho yo a iphetelago a go dumediša ka tumedišo ya maikhutšo, o ka fo mo fetola ka tlhompho. Eupša a re re o dirišana le motho yo mongwe yo o mmonago ka mehla goba o šomago le yena ka mehla. Mabakeng a bjalo, o ka oketša ka go bolela se itšego. O swanetše go ba bohlale mabakeng ka moka. Beibele e eletša ka gore: “Anke polelo ya lena ka mehla e be e kgahlišago, e nokilwego ka letswai, e le gore le tsebe kamoo le swanetšego go araba yo mongwe le yo mongwe ka gona.” (Ba-Kolose 4:6) O hlokomele gore o se ke wa bontšha go se hlomphe ba bangwe. Go e na le moo, hlalosa boemo bja gago ka bohlale. Hlalosa ka mo go kwagalago gore ga o ganetše taba ya go newa ga dimpho le dipokano eupša o rata go tšea karolo ditiragalong tše ka nako e nngwe.
15 Go thwe’ng ge e ba yo mongwe o nyaka go go nea mpho? Go gontši go ithekgile ka maemo. Monei wa mpho a ka re: “Ke a tseba gore ga o bine letšatši la maikhutšo. Lega go le bjalo, ke nyaka go go nea se.” O ka phetha ka gore go amogela mpho ka tlase ga maemo ao ga go swane le ge o tšea karolo letšatšing leo la maikhutšo. Ee, ge e ba monei wa mpho a sa tsebe ditumelo tša gago, o ka mmotša gore ga o bine letšatši la maikhutšo. Se se tla thuša gore o hlalose lebaka leo ka lona o amogelago mpho eupša wena o sa nee mpho tiragalong yeo. Ka lehlakoreng le lengwe, e tla ba gabohlale gore o se ke wa amogela mpho ge e ba e newa ka maikemišetšo a lego molaleng a go bontšha gore ga o kgomarele ditumelo tša gago goba gore o tla kwanantšha ka baka la go nyaka go hwetša mpho.
GO THWE’NG KA DITHO TŠA LAPA?
16. O ka bontšha bjang bohlale ge o swaragana le ditaba tšeo di tswalanago le matšatši a maikhutšo?
16 Go thwe’ng ge e ba ditho tša lapa di sa dumele seo o se dumelago? Le tabeng ye e-ba bohlale. Ga go nyakege gore o ngangišane ka motlwae o mongwe le o mongwe goba moletlo woo ba leloko la geno ba kgethago go o bina. Go e na le moo, hlompha tshwanelo ya bona ya go ba le dipono tša bona ka noši bjalo ka ge o nyaka gore ba hlomphe tshwanelo ya gago ya go ba le dipono tša gago ka noši. (Mateo 7:12) Phema ditiro le ge e le dife tšeo di tlago go go dira gore o be motšea-karolo letšatšing leo la maikhutšo. Go dutše go le bjalo, e-ba yo a leka-lekanego ge go tliwa ditabeng tšeo di sa tswalanego le monyanya ka bowona. Ee, ka mehla o swanetše go dira dilo ka tsela yeo e tlago go go dira gore o se ke wa gobatša letswalo la gago le lebotse.—1 Timotheo 1:18, 19.
17. O ka thuša bjang bana ba gago gore ba se ke ba ikwa ba tingwa se itšego ge ba bona ba bangwe ba bina matšatši a maikhutšo?
17 Ke’ng seo o ka se dirago gore bana ba gago ba se ke ba ikwa ba tingwa se itšego e le ka gobane ba sa bine matšatši a maikhutšo ao e sego a Mangwalo? Go gontši go ithekgile ka seo o se dirago dinakong tše dingwe tša ngwaga. Batswadi ba bangwe ba beela nako ka thoko e le gore ba nee bana ba bona dimpho. E nngwe ya dimpho tše kaone kudu yeo o ka e neago bana ba gago ke nako ya gago le tlhokomelo e lerato.
LATELA BORAPEDI BJA THEREŠO
18. Ke bjang go ba gona dibokeng tša Bokriste go ka go thušago gore o emele borapedi bja therešo ka go tia?
18 Gore o kgahliše Modimo, o swanetše gore o gane borapedi bja maaka gomme o emele borapedi bja therešo ka go tia. Se se akaretša’ng? Beibele e bolela gore: “A re naganelaneng gore re hlohleletšaneng leratong le medirong e mebotse, re sa tlogele go bokana ga rena gotee, go etša ge ba bangwe ba tlwaetše go dira bjalo, eupša re kgothatšana, kudu-kudu ka ge le bona letšatši le batamela.” (Ba-Hebere 10:24, 25) Diboka tša Bokriste ke ditiragalo tše di thabišago bakeng sa gore o rapele Modimo ka tsela yeo a e amogelago. (Psalme 22:22; 122:1) Dibokeng tše bjalo, go na le “go kgothatšana” gare ga Bakriste ba botegago.—Ba-Roma 1:12.
19. Ke ka baka la’ng go le bohlokwa gore o botše ba bangwe ka dilo tšeo o ithutilego tšona Beibeleng?
19 Tsela e nngwe ya gore o emele borapedi bja therešo ka go tia ke ka go botša ba bangwe ka dilo tšeo o ithutilego tšona ge o be o ithuta Beibele le Dihlatse tša Jehofa. Batho ba bantši ruri ba ‘lla le go hlokofala’ ka baka la bokgopo bjo bo lego gona lefaseng lehono. (Hesekiele 9:4) Mohlomongwe o tseba batho ba bangwe bao ba ikwago ka tsela yeo. Ke ka baka la’ng o sa bolele le bona ka kholofelo ya gago ya bokamoso yeo e theilwego Beibeleng? Ge o dutše o kopanela le Bakriste ba therešo le go botša ba bangwe ka ditherešo tše di kgahlišago tša Beibele tšeo o ithutilego tšona, o tla lemoga gore kganyogo le ge e le efe ya metlwae ya borapedi bja maaka yeo e ka bago e sa šaletše pelong ya gago e tla tloga ganyenyane-ganyenyane. Kgonthišega gore o tla thaba kudu e bile o tla hwetša ditšhegofatšo tše dintši ge e ba o emela borapedi bja therešo ka go tia.—Maleaki 3:10.
^ ser. 9 Saturnalia le yona e be e tšea karolo tabeng ya go kgethwa ga December 25. Monyanya wo woo o hlomphago modimo wa temo wa ba-Roma o be o dirwa ka December 17-24. Go ja, go thaba le go newa ga dimpho go be go dirwa nakong ya Saturnalia.
^ ser. 10 Bakeng sa tlhaloso ya kamoo Bakriste ba therešo ba lebelelago matšatši a mangwe a tumilego a maikhutšo, bona Mametletšo, matlakala 222-3.


text:
Ditaba tše Dibotse tše di Tšwago go Modimo!
Ditaba tše dibotse tše di tšwago go Modimo ke eng? Ke ka baka la’ng re ka e dumela? Poroutšha ye e araba dipotšišo tše tlwaelegilego tša Beibele.
Kamoo Poroutšha ye e ka go Holago ka Gona
Poroutšha ye e tla go thuša go ithuta ka go lebanya Beibele, e lego Lentšu la Modimo. Bona kamoo o ka dirišago Beibele ya gago go hwetša ditšhupetšo tša mangwalo.
Ditaba tše Dibotse ke Eng?
Ithute seo se bolelwago ke ditaba tše dibotse, ke ka baka la eng di akgofile, le gona ke eng seo o swanetšego go se dira.
Modimo ke Mang?
Na Modimo o na le leina le gona na o na le taba le rena?
Na ruri Ditaba tše Dibotse di tšwa go Modimo?
Re ka tseba bjang ge e ba molaetša wa Beibele e le therešo?
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Go na le Kholofelo Efe ka Bahu?
Go direga eng ka rena ge re ehwa? Na re tla ka ra bona baratiwa ba rena bao ba hwilego?
Mmušo wa Modimo ke Eng?
Kgoši ya Mmušo wa Modimo ke mang, gomme ke eng seo Mmušo woo o tlago go se fihlelela?
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.
O ka Lemoga Borapedi bja Therešo Bjang?
Na go na le bodumedi bjo tee feela bja therešo? Ela hloko maswao a mahlano ao a bontšhago borapedi bja therešo.
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
O ka Batamela Kgauswi le Modimo Bjang?
Tseba ge e ba Modimo a theetša dithapelo ka moka, re swanetše go rapela bjang, le gona ke eng seo re ka se dirago go batamela kgauswi le Modimo.
Ditaba tše Dibotse ka Bodumedi ke Dife?
Na go tla tla nako yeo ka yona batho ka moka ba tlago go kopana gotee go rapela Modimo wa therešo?
Ke ka Baka la Eng Modimo a Ena le Mokgatlo?
Beibele e re botša lebaka le kamoo Bakriste ba therešo ba rulagantšwego
Ke ka Baka la Eng o Swanetše go Tšwela Pele o Ithuta?
Go tseba ga gago Modimo le Lentšu la gagwe go ka hola ba bangwe bjang? O ka ba le tswalano efe le Modimo?


text:
Na o ka Rata go Tseba Therešo?
Therešo mabapi le’ng? Mabapi le tše dingwe tša dipotšišo tše bohlokwa kudu tšeo batho ba kilego ba di botšiša. Mohlomongwe o kile wa ipotšiša dipotšišo tše bjalo ka tše:
- Na Modimo ruri o na le taba le rena?
- Na ntwa le tlaišego di tla ka tša fela?
- Go direga’ng go rena ge re e-hwa?
- Na go na le kholofelo le ge e le efe ka bahu?
- Nka rapela bjang le go kwewa ke Modimo?
- Nka hwetša lethabo bjang bophelong?
Ke kae moo o bego o ka tsoma dikarabo tša dipotšišo tše? Ge o ka ya makgobapukung goba mabenkeleng a go rekiša dipuku, o ka hwetša dipuku tše dikete tšeo di bolelago gore di nea dikarabo. Lega go le bjalo, dipuku tše gantši di a ganetšana. Tše dingwe di bonagala di kwagala ka nakwana eupša ka morago di šiiwa ke nako gomme tša ngwalwa lefsa goba tša tšeelwa legato ke tše dingwe.
Lega go le bjalo, go na le puku e tee yeo e huperego dikarabo tše di kgotsofatšago. Ke puku yeo e huperego therešo. Jesu Kriste o boditše Modimo ka thapelo gore: “Lentšu la gago ke therešo.” (Johane 17:17) Lehono re tseba Lentšu leo e le Beibele e Kgethwa. Matlakaleng a latelago, o tla hwetša dikarabo tše di kwagalago le tše di rerešago tšeo di theilwego Beibeleng tša dipotšišo tše di lego ka mo godimo.
Na Modimo Ruri o na le Taba le Rena?
LEBAKA LEO KA LONA GO ROTOGAGO POTŠIŠO YE: Re phela lefaseng le le tletšego bošoro le go hloka toka. Madumedi a mantši a ruta gore tlaišego yeo e re welago ke thato ya Modimo.
SEO BEIBELE E SE RUTAGO: Modimo ga se yena a bakago bokgopo. Jobo 34:10 e re: “Modimo ó kxolê le bokxôpô; Yo-matla-ohle ó kxolê le xo foša.” Modimo o na le morero o lerato bakeng sa batho. Ke ka baka leo Jesu a re rutilego go rapela ka gore: “Tatago rena wa magodimong, … Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:9, 10) Modimo o tshwenyega kudu ka rena moo a ilego a ba a dira mediro e megolo bakeng sa go kgonthišetša gore morero wa gagwe o a phethagala.—Johane 3:16.
Bona le Genesi 1:26-28; Jakobo 1:13; le 1 Petro 5:6, 7.
Na Ntwa le Tlaišego di tla ka tša Fela?
LEBAKA LEO KA LONA GO ROTOGAGO POTŠIŠO YE: Batho ba bantši kudu ba tšwela pele ba bolawa ke dintwa. Ka moka ga rena re kgomilwe ke tlaišego ya batho.
SEO BEIBELE E SE RUTAGO: Modimo o bolela e sa le pele ka nako yeo ka yona a tlago go dira gore go be le khutšo lefaseng ka bophara. Mmušong wa gagwe, e lego pušo ya legodimong, batho ba “tlo lesa xo ithuta xo hlabana.” Ge e le gabotse, ba tla “tšea dithšoša ba rula mexomá ka tšôna.” (Jesaya 2:4) Modimo o tla fediša go hloka toka ka moka le tlaišego. Beibele e nea kholofetšo e rego: “[Modimo] o tla phumola megokgo ka moka mahlong a bona, gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele [go akaretša le go hloka toka le tlaišego tša lehono] di fetile.”—Kutollo 21:3, 4.
Bona le Psalme 37:10, 11; 46:9; le Mika 4:1-4.
Go Direga’ng go Rena ge re E-hwa?
LEBAKA LEO KA LONA GO ROTOGAGO POTŠIŠO YE: Madumedi a mantši a lefase le a ruta gore ka gare ga motho go na le selo seo se tšwelago pele se phela ka morago ga lehu. Ba bangwe ba dumela gore bahu ba ka gobatša bao ba phelago goba gore Modimo o otla bakgopo ka go ba ahlolela tlaišo ya sa ruri mollong wa dihele.
SEO BEIBELE E SE RUTAGO: Ge motho a e-hwa, o kgaotša go ba gona. Mmoledi 9:5 e re: “Xo bahu xa xo se se tsebyaxo.” Ka ge bahu ba sa tsebe selo, ba sa kwe selo goba go diragalelwa ke selo, ba ka se ke ba gobatša—goba go thuša bao ba phelago.—Psalme 146:3, 4.
Bona le Genesi 3:19; le Mmoledi 9:6, 10.
Na go na le Kholofelo le ge e le Efe ka Bahu?
LEBAKA LEO KA LONA GO ROTOGAGO POTŠIŠO YE: Re nyaka go phela, gomme re nyaka go thabela bophelo re e-na le bao re ba ratago. E fo ba e le ga tlhago gore re fagahlele go bona gape baratiwa ba rena ba hwilego.
SEO BEIBELE E SE RUTAGO: Batho ba bantši bao ba hwilego ba tla tsošwa. Jesu o holofeditše gore “bao ba lego mabitleng a kgopotšo ba [tla] … tšwa.” (Johane 5:28, 29) Ka go dumelelana le morero wa Modimo wa mathomong, batho bao ba tsošitšwego ba tla ba le sebaka sa go phela lefaseng la paradeise. (Luka 23:43) Bokamoso bjo bjo bo holofeditšwego bo akaretša boemo bjo bo phethagetšego bja tša maphelo le bophelo bjo bo sa felego bakeng sa batho bao ba kwago. Beibele e re: “Baloki e ba beng ba naxa, ba dula mo xo yôna ka mehla le ka mehla.”—Psalme 37:29.
Bona le Jobo 14:14, 15; Luka 7:11-17; le Ditiro 24:15.
Nka Rapela Bjang le go Kwewa ke Modimo?
LEBAKA LEO KA LONA GO ROTOGAGO POTŠIŠO YE: Mo e ka bago batho ba madumedi ka moka ba a rapela. Lega go le bjalo, ba bantši ba nagana gore dithapelo tša bona ga di arabje.
SEO BEIBELE E SE RUTAGO: Jesu o re rutile go phema go touta ge re rapela. O itše: “Ge o rapela, o se ke wa boa-boetša dilo tše di swanago.” (Mateo 6:7) Ge e ba re nyaka gore Modimo a theetše dithapelo tša rena, re swanetše go rapela ka tsela yeo a e amogelago. E le gore re dire bjalo, re swanetše go ithuta seo thato ya Modimo e lego sona gomme re rapele ka go dumelelana le yona. Johane wa Pele 5:14 e hlalosa gore: “Go sa šetšwe seo re se kgopelago go ya ka thato ya [Modimo], o a re kwa.”
Bona le Psalme 65:2; Johane 14:6, 14; le 1 Johane 3:22.
Nka Hwetša Lethabo Bjang Bophelong?
LEBAKA LEO KA LONA GO ROTOGAGO POTŠIŠO YE: Batho ba bantši ba dumela gore tšhelete, botumo goba bobotse di tla dira gore ba thabe. Ka baka leo, ba phegelela dilo tše bjalo—eupša ga ba hwetše lethabo.
SEO BEIBELE E SE RUTAGO: Jesu o boletše ka selo seo se tlišago lethabo ge a be a re: “Go thaba bao ba lemogago go nyaka ga bona dilo tša moya.” (Mateo 5:3) Lethabo la kgonthe le ka hwetšwa feela ge re gata megato ya go kgotsofatša senyakwa sa rena se segolo—tlala ya rena ya go nyaka go tseba therešo ya moya mabapi le Modimo le morero wa gagwe bakeng sa rena. Therešo yeo e hwetšwa ka Beibeleng. Go tseba therešo yeo go ka re thuša go lemoga seo se tlogago se le bohlokwa le seo se sego bjalo. Go dumelela therešo ya Beibele e hlahla diphetho le ditiro tša rena go lebiša bophelong bjo bo nago le morero kudu.—Luka 11:28.
Bona le Diema 3:5, 6, 13-18; le 1 Timotheo 6:9, 10.
Ye e be e fo ba tlhahlobo e kopana ya dikarabo tše di theilwego Beibeleng tša dipotšišo tše tshela. Na o ka rata go tseba go feta moo? Ge e ba o le gare ga “bao ba lemogago go nyaka ga bona dilo tša moya,” ga go pelaelo gore o ka rata go dira bjalo. O ka ipotšiša dipotšišo tše dingwe, tše bjalo ka tše rego: ‘Ge e ba Modimo a tshwenyega ka rena, ke ka baka la’ng a dumeletše bokgopo bjo bokaakaa le tlaišego gore di be gona go theoša le histori? Nka kaonefatša bjang boemo bja bophelo bja lapa la-ka?’ Beibele e nea dikarabo tše tletšego le tše di kgotsofatšago tša dipotšišo tše le tše dingwe tše dintši.
Lega go le bjalo, ba bantši lehono ba dika-dika go hlahloba Beibele. Ba e bona e le puku e kgolo yeo ka dinako tše dingwe go lego thata go e kwešiša. Na o ka rata go thušwa go hwetša dikarabo ka Beibeleng? Dihlatse tša Jehofa di na le didirišwa tše pedi tšeo di ka go thušago.
Sa pele ke puku ya Ke Eng Seo ge e le Gabotse Beibele e se Rutago? yeo e hlametšwego go thuša batho bao ba dulago ba swaregile go hlahloba dikarabo tše di kwagalago tše di theilwego Beibeleng tša dipotšišo tše bohlokwa. Sedirišwa sa bobedi ke lenaneo leo le sa lefelelwego la thuto ya legae ya Beibele. Ka ntle le tefo, yo mongwe wa baagišani ba gago yo a nago le bokgoni bja go ruta Beibele a ka go etela legaeng la gago goba lefelong le lengwe le le swanetšego gomme a fetša nako e kopana beke e nngwe le e nngwe a boledišana le wena ka Beibele. Batho ba dimilione lefaseng ka bophara ba thušitšwe ke lenaneo le. Ba bantši ba bona ba fihleletše phetho ye: “Ke hweditše therešo!”
Ga go na lehumo le legolo go feta le leo le ka hwetšwago. Therešo ya Beibele e re lokolla ditumela-khweleng, kgakanegong le poifong e tšhošago. E re nea kholofelo, morero le lethabo. Jesu o itše: “Le tla tseba therešo, gomme therešo e tla le lokolla.”—Johane 8:32.
Ithute ka mo go Oketšegilego
Kgopela Thuto ya Mahala ya Beibele
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?
DIPOTŠIŠO TŠA BEIBELE DI A ARABJA
Na Modimo e fo ba Matla a Itšego ao e Sego Motho?
Beibele e re Modimo o bopile dilo ka moka a diriša matla a magolo, eupša na o a tseba gore re gona?
DIPOTŠIŠO TŠA BEIBELE DI A ARABJA
Go Direga’ng ge o Ehwa?
Na bahu ba tseba seo se diregago?
DIPOTŠIŠO TŠA BEIBELE DI A ARABJA
Tsogo ya Bahu ke Eng?
O ka makatšwa ke go tseba gore ke bomang bao ba tlago go tsošwa.
DIPOTŠIŠO TŠA BEIBELE DI A ARABJA
Ke ka Baka La’ng ke Rapela? Na Modimo o tla Nkaraba?
Ge o rapela, go ithekgile ka wena gore Modimo a go arabe.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ditiro 5:1-42
5 Lega go le bjalo, monna yo mongwe yo leina la gagwe e lego Ananiase, a na le mosadi wa gagwe Safira, a rekiša thoto.2 Eupša a boloka e nngwe ya tšhelete ya theko ya yona ka sephiring, mosadi wa gagwe le yena a tseba ka seo, gomme a tliša feela karolo ya yona a e nea baapostola.+3 Eupša Petro a re: “Ananiase, ke ka baka la’ng Sathane+ a go betešitše pelo gore o fore+ moya o mokgethwa+ le go boloka e nngwe ya tšhelete yeo ya tšhemo ka sephiring?4 Ge e be e sa le go wena, na e be e se ya gago, le gona ka morago ga ge o e rekišitše, na e be e ka se tšwele pele e le ya gago? Ke ka baka la’ng o rerile tiro e bjalo ka pelong ya gago? O forile+ Modimo,+ e sego batho.”5 Ge Ananiase a ekwa mantšu ao a wela fase a hwa.+ Ke moka poifo e kgolo+ ya wela bohle bao ba kwelego se.6 Eupša gwa ema masogana a mangwe a mo phuthela ka mašela,+ a mo rwala a mmoloka.7 Bjale ka morago ga sebaka sa diiri tše e ka bago tše tharo gwa tsena mosadi wa gagwe a sa tsebe seo se diregilego.8 Petro a re go yena: “Mpotše, na lena ba babedi le rekišitše tšhemo ka theko e kaalo?” Yena a re: “Ee, re e rekišitše ka theko yeo.”9 Ka gona Petro a re go yena: “Ke ka baka la’ng lena ba babedi le kwane go leka+ moya wa Jehofa? Bona! Dinao tša bao ba bolokilego monna wa gago di mojako gomme di tla go rwalela ka ntle.”10 Ka yona nako yeo a wela fase dinaong tša gagwe gomme a hwa.+ Ge masogana a tsena a mo hwetša a hwile gomme a mo rwalela ka ntle a mmoloka kgauswi le monna wa gagwe.11 Gateetee poifo e kgolo ya wela phuthego ka moka le bohle bao ba kwago ka dilo tše.12 Godimo ga moo, ka diatla tša baapostola go ile gwa tšwela pele go direga dipontšho tše dintši le mehlolo e mentši bathong;+ ka moka ba be ba kopana mathuding a dikokwane a Solomone.+13 Ka kgonthe, ga go le o tee wa ba bangwe yo a bego a na le sebete sa go ba tlatša;+ lega go le bjalo batho ba be ba ba godiša.+14 Go feta moo, bao ba dumelago go Morena ba ile ba tšwela pele ba oketšega, mašaba a banna gotee le a basadi;+15 moo ba ilego ba ntšhetša balwetši ka ntle gotee le ditseleng tše dikgolo gomme ba ba robatša moo godimo ga malao a manyenyane le maako e le gore ge Petro a feta, bonyenyane moriti wa gagwe o apeše yo mongwe wa bona.+16 Le gona lešaba le le tšwago metseng e dikologilego Jerusalema la tšwela pele le kgobokana, le rwele balwetši le bao ba bego ba tshwenywa ke meoya e sa hlwekago gomme ka moka ga bona ba be ba fodišwa.17 Eupša moperisita yo a phagamego le bohle bao ba bego ba na le yena ba sehlotswana sa bokgelogi sa Basadutsei, ba ema gomme ba tlala lehufa,+18 gomme ba swara baapostola ba ba tsenya kgolegong.+19 Eupša bošego morongwa wa Jehofa+ a bula mejako ya kgolego+ a ba ntšhetša ka ntle a re:20 “Sepelang le ye le eme tempeleng gomme le tšwele pele le botša batho dipolelo ka moka tša mabapi le bophelo bjo.”+21 Eitše ge ba kwele se, ba tsena tempeleng ka mahube gomme ba ruta.Bjale ge moperisita yo a phagamego le bao ba bego ba na le yena ba fihla, ba bitša Sanhedrine* le seboka ka moka sa banna ba bagolo ba barwa ba Isiraele+ gomme ba romela lentšu kgolegong gore ba tlišwe.22 Eupša ge bahlankedi ba fihla moo ba se ba hwetše ka kgolegong. Ka gona ba boa gomme ba nea pego ya bona,23 ba re: “Re hweditše kgolego e notletšwe e bile e šireleditšwe, baleti ba eme mojako, eupša ge re bula ra hwetša go se motho ka gare.”24 Bjale ge moetapele wa tempele le baperisita ba bagolo ba ekwa mantšu a, ba gakantšhwa ke gore tše di tla feleletša ka eng.+25 Eupša monna yo mongwe a fihla a ba begela a re: “Bonang! Banna ba le ba tsentšego kgolegong ba kua tempeleng, ba eme moo gomme ba ruta batho.”+26 Ke moka moetapele yoo a sepela le bahlankedi ba gagwe gomme ba ba tliša eupša e sego ka šiši, ka ge ba be ba boifa+ go kgatlwa ke batho ka maswika.27 Ka gona ba ba tliša ba ba emiša ka holong ya Sanhedrine. Moperisita yo a phagamego a ba botšološiša28 a re: “Re le laetše tsebe-go-kwa+ gore le se ke la tšwela pele le ruta ka leina le, lega go le bjalo bonang kamoo le tladitšego Jerusalema ka thuto ya lena,+ e bile le ikemišeditše go tliša madi+ a motho yo godimo ga rena.”29 Petro le baapostola ba bangwe ge ba araba ba re: “Modimo ke mmuši yo re swanetšego go mo kwa go e na le go kwa batho.+30 Modimo wa borakgolokhukhu ba rena o tsošitše+ Jesu yo le mmolailego ka sehlogo la mo fega koteng.+31 Modimo o phagamišeditše yo ka letsogong la gagwe la le letona+ e le Moemedi yo Mogolo+ le Mophološi+ gore a nee Isiraele boitsholo+ le tebalelo ya dibe.+32 Re dihlatse tša ditaba tše+ gomme go bjalo le ka moya o mokgethwa+ wo Modimo a o neilego bao ba mo kwago e le mmuši.”33 Ge ba ekwa se, ba ile ba hlabega dipelong gomme ba nyaka go ba bolaya.+34 Eupša monna yo mongwe a ema gare ga Sanhedrine. Monna yoo e be e le Mofarisei* yo leina la gagwe e bego e le Gamaliele,+ morutiši wa Molao yo a bego a tšeelwa godimo ke batho ka moka. A laela gore banna ba ba ntšhetšwe ka ntle ka lebakanyana.+35 A re go bona: “Banna ba Isiraele,+ itlhokomeleng mabapi le seo le rerago go se dira banna ba.36 Ka mohlala, pele ga mehla ye go ile gwa tsoga Theuda, a bolela gore ke yena motho yo mokaone+ gomme batho ba bantši ba e ka bago ba makgolonne ba tlatša lekoko la gagwe.+ Eupša o ile a bolawa, ke moka bohle bao ba bego ba mo kwa ba phatlalatšwa gomme ba hwelela.37 Ka morago ga gagwe gwa tsoga Judase wa Mogalilea mehleng ya go ngwadišwa,+ a goga batho gore ba mo latele. Lega go le bjalo, monna yoo o ile a hwa gomme bohle bao ba bego ba mo kwa ba gašanywa ka gohle.38 Ka gona, maemong a gona bjale, ke re go lena: Le se ke la tshwenyana le banna ba, ba tlogeleng; (gobane ge e ba leano le goba modiro wo o etšwa bathong, o tla phekgolwa;+39 eupša ge e ba o etšwa go Modimo,+ le ka se kgone go ba phekgola;)+ go sego bjalo, mohlomongwe le ka hwetšwa ge e le gabotse le le balwa-le-Modimo.”+40 Ge a re’alo ba tšea keletšo ya gagwe, ba bitša baapostola ba ba itia+ gomme ba ba laela gore ba kgaotše go bolela ka leina la Jesu,+ ke moka ba ba lesa ba sepela.41 Ka gona, baapostola ba tloga pele ga Sanhedrine ba thabile+ gobane ba be ba tšerwe e le ba ba swanelwago ke go hlomphollwa ka baka la leina la gagwe.+42 Ke moka letšatši le lengwe le le lengwe ka tempeleng le ka ntlo le ntlo+ ba tšwela pele ba sa kgaotše ba ruta+ e bile ba tsebatša ditaba tše dibotse ka Kriste, yena Jesu.+


text:
TŠHUTISO 3
Nje ke Nnete Gore Ditaba tso tsa go Bafala di tšwa ga Modimo?
1. Baebele e ngwadiye ke mang?
Go na le ditaba tsa go natefa ka Baebeleng tsa gore batho ba nyoko phela go ya go yye mo lefaseng. (Pisalema 37:29) Baebele mo e felele e na le 66 ya dipuku. Modimo o berekisiye gana mola ga 40 ya banna ba go tshepega gore ba di ngwale. Dipuku ka dihlano tsa mathomo di ngwadiye ke Moše, go šele go fitiye 3 500 ya mongwaga a di ngwadiye. Ya mafelelo e ngwadiye ke mopostola Johane, go šele go fitiye 1 900 ya mongwaga a e ngwadiye. Tso ba di ngwadiyeng Baebeleng e di tšwa ga mang? Modimo o bolabodiye le bo e ba ngwala Baebele a berekisa moya wage. (2 Samuwele 23:2) Tso ba di ngwadiyeng e di tšwa ga Modimo, ke mo ba sa tingwalele tsa go tšiba ke bona. Jehova o ngwadiye Baebele ka mokg’onone.
2. Ayitsano re ka tshepa gore Baebele e bolabola nnete?
Re tšiba gabutši gore Baebele e tšwa ga Modimo ka gore mo e bolabola ka dilo tso di sa tlang, e napa e korola. Motho a ka sa di kgone tsotsone. (Jošuwa 23:14) Modimo wa Matšhika ka moka wa di kgona go botsa batho dilo di soko segela.
Puku ya go tšwa ga Modimo e ka sa tshwane le tse dingwana. Go sipidisiwwe Dibaebele tsa go segela ga dibilioni lefaseng ka makgolo ya mebolabolo. Le mo Baebele go le ya botala, tsa saense e di beya gabutši mo e bolabola ka tsona. Fote le ditaba tso di ngwadiyeng ke 40 ya batho bala a di tšhayisane. * Fotefote, tsa gore Modimo o nyaka batho ka matla di kwala gabutši mo o bala Baebele, e sa di kgona tsa go lisisa batho dilo tsa go sa loka gore ba make tsa go loka. Dimiliyone tsa batho mo di kwa ditaba tso di napa di tshepa gore ka nnetennete Baebele ke Lentsu la Modimo.
3. Baebele e bolabola ka ying?
Baebele e ngangarele ditabeng tsa go natefa tsa gore Modimo o nyaka batho ka matla fote o nyoko ba makela dilo tsa go bafala. Mangwalo ma re hlathollela tso di makegiyeng mo motho wa mathomo a lahla pharadeise mo lefaseng, le gore pharadeisi yone e nyoko boya byang fote.
Lentsu la Modimo fote le tshwere melawo le mayele. Fote Baebele e bolabola le ka tsa botala tsa gore Modimo ke mo a tshwarana byang le batho
4. O ka maka ying gore o kwisise Baebele?
Pukunyana yo e nyoko go thuša gore o kwisise Baebele o berekisa mokgwa wo o berekisiyeng ke Jeso. O bolabodiye ka ditemanyana tsa go tlala ke mokane a hlatholla “gore Mangwalo ma ra gore ke ying.”
Ditaba tse dibutši tsa go tšwa ga Modimo di jabodisa ka matla. Mara ba go tlala a ba kwane natso, fote ba bangwana di ba silikisa ka matla. Ba sa go tshokanye. Mo o nyaka go keraya bophelo bya go ya go yye, di nyaka gore o tšibe Modimo.
^ ser. 3 Lebelela pukunyana ya Puku ya Batho ka Moka.